10 Troeteldiervriendelike Blyplekke Beproef deur LekkeSlapers - LekkeSlaap Blog\n10 Troeteldiervriendelike Blyplekke Beproef deur LekkeSlapers\ndeur Ankia Wolf op 20 Junie 2018\nSukkel jy alewig om ’n blyplek te kry waar jou vierpotige kind óók welkom is? Het jy al ’n blyplek vir jou en jou troeteldier bespreek wat toe nie heeltemal troeteldiervriendelik was nie? LekkeSlaap weet hoe belangrik ons gaste se troeteldiere vir hulle is en ons help hulle graag om die beste troeteldiervriendelike blyplekke met behulp van ons nuttige filter op te spoor. Dis altyd die beste om die waarheid uit die perd se bek te hoor en die mees beproefde wyse om te weet jou troeteldier sal welkom wees, is om te kyk wat gaste in hul resensies oor ’n plek se troeteldiervriendelikheid sê. Daarom het ons ’n lysie gemaak van ons blyplekke wat die beste troeteldiervriendelike resensies het!\nDié huisie in een van die Overberg se gewildste dorpies se naam en vooraansig skep die indruk dat dit taamlik klein is, maar sodra jy oor die voordeurdrumpel tree besef jy gou hoe ruim dié huis eintlik is. Dis die ideale blyplek vir ’n paartjie wat saam met hulle hond wil wegbreek ─ die erf is heeltemal omhein en die eienaar voorsien selfs hondebeskuitjies vir vierpotige gaste!\nVolgens inwoners is Greyton ’n paradys vir honde omdat die dorp omring is deur groot ooptes en natuurreservate met talle roetes en paadjies om te verken, daar ’n rivier is om in te swem én daar baie ander honde is om mee te sosialiseer. Saterdagoggend kan jou woef saam met jou dorp toe stap om die Greyton-markie te besoek voor julle verder die omgewing gaan verken!\nPragtige kothuis – perfekte wegbreekplek en troeteldiervriendelik!\nOns het ’n ongelooflike tyd gehad by Little Oak Cottage. Ons twee Golden Retrievers het hulself vreeslik geniet in die groot tuin. Bonus was dat eiendom omhein is, en daarom kon ons honde tuis los indien ons Greyton wou verken. Absoluut perfekte wegbreekplekkie – veral as jy honde het wat saamkom! Charmane was fantasties en het aan elke moontlike gerief gedink wat ons kon nodig hê.\n– Analene E\nPerlman House is ’n 140-jaar oue huis met twee kothuise in een van die land se koudste maar tog bekoorlike dorpe, Sutherland. Die huis het nog oorspronklike Oregon-dennehoutvloere en vensterrame. Die dik klipmure hou die huis koel gedurende die somermaande en in die winter kan jy voor een van die kaggels kuier om warm te bly.\nDie erf het ’n lekker hoë heining en muur met ’n elektriese hek en volgens die eienaars bring gaste gereeld honde, katte en selfs hasies saam. Hulle vra net dat jy jou eie kosbakke en beddegoed vir die troeteldiere saambring en dat die diere goedgemanierd sal wees.\nLieflik vir troeteldiere!\n’n Wonderlike plek met ’n volledig omheinde tuin vir troeteldiere om lekker rond te hardloop. Gemaklike beddens en fantastiese geriewe. Die gasvryheid is topklas en ons het lekker raad gekry oor dinge om te doen en plekke om by te eet in die area.\nErin Farmhouse, Middelburg\nDié Karooplaas is in Middelburg in die Oos-Kaap geleë en het ’n pragtige uitsig op die Renosterberge. Daar is ’n paar losstaande eenhede met plek vir ’n gesin, plaasdoendinge om die hele kroos besig te hou en selfs ’n restaurant wat smullekker Karoomaaltye bedien. Elke troeteldiervriendelike eenheid het ’n 1,4 meter hoë heining sodat jou hond veilig naby jou kan rondspeel. Die eienaars vra net dat gaste wat honde saambring hulle stil hou ter wille van ander gaste en dat hulle op leibande bly wanneer gaste met hulle gaan wandel.\nErin is die eerste dierevriendelike verblyf wat ’n omheinde erfie het waar my honde los kon rondhardloop. Ons almal kon dus heerlik ontspan op die plaas met die nodige geriewe om die hele gesin tevrede te stel.\n– Santonet V\nStay at Emily in Paternoster, Paternoster\nStay at Emily is ’n wit gekalkte Weskushuis in Paternoster wat ideaal is vir ’n gesin of paartjies wat saam aan die Weskus wil ontspan. Elke klein eenheid het ’n ommuurde stoep en die onderste eenheid se houtluik na die tuin toe het ’n deurtjie vir ’n hondjie. Die eienaars is mal oor diere en aangesien hulle weet hoe lekker dit is om saam met jou troeteldiere vakansie te hou, laat hulle met liefde troeteldiere toe. Hulle het onlangs gaste gehad wat twee weke lank saam met hulle honde en katte in die hoofeenheid vakansie gehou het en daar het al selfs ’n Great Dane by hulle kom kuier!\nEk en my man en 2 honde het ons vakansie in Paternoster vreeslik baie geniet. Stay at Emily (downstairs) was perfek vir ons. Alles was pragtig en skoon en netjies. Stay at Emily is toegerus met alles wat mens benodig. Ons het die stoepie met braai-area baie geniet! Stay at Emily is skaars 50 m se stap van ’n pragtige strand af en ons hondekinders kon oral saam met ons gaan, Paternoster is so troeteldier-vriendelik! Dankie aan Amanda vir die hartlike ontvangs en vriendelikheid, alles het bygedra tot ’n heerlike wegbreek-vakansie. Ons kan nie wag om terug te kom en die hele familie saam te bring nie!\nFleckvieh Guestfarm @ Grootvadersbosch Landgoed bied snoesige selfsorg-eenhede op ’n privaat plaas in die Langeberge se voorheuwels net buite Swellendam. Fleckvieh is perfek as jy op soek is na gerieflike plaasverblyf ver van die stadsgedruis met oorgenoeg plek vir Wagter om na hartelus rond te speel. Die plaas self het ’n heining en verskillende afskortings ─ diere kan dus nie baie ver gaan nie, maar hulle kan steeds saam met jou gaan swem in die dam en stap in die berg. Die eienaars gee nie om as hulle op die banke of beddens slaap nie!\nPure plaas en sielerus.\n– Jakkie D\nVan de Poll Huis en Skye High Huis, Dullstroom\nVan de Poll Huis en Skye High Huis in Dullstroom is albei selfsorg-eenhede met slaapplek vir agt en tien gaste. Die een eenheid het ’n gesellige groot toegeboude stoep en albei is loopafstand van die winkels en eetplekke af. Boonop is dit naby ’n lekker staproete tot by die Dullstroom-damme waar baie mense ook met hulle diere kan stap.\nDullstroom is oor die algemeen ’n baie dier- en kindervriendelike dorp en volgens Van de Poll Huis se eienaars het die permanente inwoners almal troeteldiere wat perde, katte, honde, voëls en visse insluit! Daarom het hulle besluit om hul verblyf troeteldiervriendelik te maak. Van de Poll Huis en Skye High Huis is langs mekaar en albei het gerieflike groot tuine wat behoorlik omhein is sodat diere veilig op die erf kan rondbeweeg.\nPragtige ou huis ideaal vir ’n goeie rus.\nOns was bitter baie beïndruk met die pragtige huis en al die beskikbare geriewe. Die badkamers was fantasties en die kombuis was baie goed uitgerus. Die ogiesdraad rondom was ideaal sodat ons ons honde kon saamvat en hulle het dit baie geniet.\n– Wilco B\n’n Lekker warm verblyf in ’n huislike omgewing.\n– Wessel V\nSabie Star Chalets, Sabie\nSabie Star bied bekoorlike selfsorg- of B&B-verblyf in ’n versteekte vallei aan die oewer van ’n bergstroompie wat deur woude omring word in Sabie. Jy kan die dag luilekker om die swembad deurbring, deur die luisterryke tuin wandel, die voëllewe bewonder of die prentjiemooi staproetes op die plaas aanpak.\nAangesien die verblyf op ’n plaas geleë is, is daar baie spasie vir troeteldiere om rond te hardloop en hulself sommer lekker uit te put. Gaste wat onlangs daar gebly het vertel dat hulle twee Yorkies dit vreeslik baie geniet het en dat die eienaars se vriendelike honde op die perseel dit sommer soveel meer die moeite werd gemaak het. Hulle beveel dit graag vir vriende met troeteldiere aan, so dan behoort jou gesin en hondekind dit nét so baie te geniet!\nOp die hande gedra deur die eienaars en die ontbyt is persoonlik voorgesit deur die eienaars en voorbereid. Awesome.\nEk sal die plekkie beslis aanbeveel, met aankoms is ons hartlik verwelkom, die eenheid waar ons gebly het was baie netjies, meer as genoeg hout vir aandvuurtjie. Hulle is ook hondvriendelik wat dit soveel meer die moeite werd maak. Ons het gebruik gemaak van hulle buffet ontbyt en wat ’n fees. Die eienaar het self ons ontbyt voorberei en sy vrou het deurentyd toegesien dat als netjies is en dat die kaggel gereeld nuwe hout kry. Ek sal hulle beslis aanbeveel en ons gaan beslis ook weer daar oorslaap.\n– Garth S\nRaptor Rise, Tulbagh\nRaptor Rise is ’n olyf- en beesplaas van 37 hektaar met verskeie verblyfopsies wat in Tulbagh se Vallei van Oorvloed geleë is. Buiten ’n skouspelagtige ligging in dié vallei bied die plaas vanuit alle uithoeke panoramiese uitsigte op die omliggende bergreekse ─ jy en Wagter kan soggens tot saans heerlik op die stoep sit en die uitsig bewonder. Alhoewel die eenhede nie omhein is nie, is hulle almal lekker privaat sodat jy jou troeteldiere kan saambring, ongeag of hulle met ander troeteldiere oor die weg kom of nie. Die eienaars is baie tegemoetkomend as dit by troeteldiere kom en hulle vra net dat jy hulle vooraf laat weet as jy jou vierpotige vriende gaan saambring.\nOns het ons naweek by Raptor Rise baie geniet. Die klein woonstel was gemaklik en goed ingerig vir my en my man, sowel as ons seuntjie. Ons het ons twee klein hondjies saamgeneem en die eienaars was baie tegemoetkomend. Baie oulike plek in ’n pragtige ligging!\n– Elzanne N\nOns Huisie, Elandsbaai\nOns Huisie lê in die vissersdorpie Elandsbaai aan die Kaapse Weskus naby besienswaardighede soos Verlorenvlei, Bird Island Reservaat, Elandsbaai-strand en die Kaapse Weskus Biosfeerreservaat. Dié gesellige kuierhuisie het slaapplek vir ses en ’n toegeboude stoep met ’n braaiplek en glasdeure reg rondom waarvoor honde glo baie lief is omdat hulle terselfdertyd kan sien wat in die huis aangaan, maar ook wat alles in die straat verbykom. Daar is ŉ muur reg rondom die perseel, maar dis plek-plek nie baie hoog nie, so neem dit net in ag as jou hond maklik oor ’n muur spring. Die eienaars vertel dat gaste wat met hul honde reis dit altyd geniet om hulle “hondekinders” saam te bring en dat dit help om hulle vir ’n stappie strand toe te vat:\n“Ons eie Retriever hou ons nie op die perseel vas nie. Dus gaan hy graag op sy eie stap as Oubaas en Ounooi nie vinnig genoeg afgaan strand toe nie. Dan vat hy homself vir ŉ swem, en kom dikwels sopnat en vol sand met ŉ groot “hondeglimlag” tuis. Daarmee wil hy net sê: ‘Elandsbaai is net die beste, baie beter as die stad waarin julle my normaalweg laat woon.’”\nOngelooflik lekker gewees! Wens ons kon langer bly.\nEk sal Ons Huisie met graagte aanbeveel. Die week wat ons daar gebly met ons drie Scotty hondekinders was heerlik gewees. Goed toegerus, veilig en vriendelike ontvangs. Ons het geboer op die stoep en meeste van die tyd na die see gesit en kyk. Die glasdeure op die stoep wat oopgemaak kan word gee ’n nog meer wonderlike atmosfeer. Elandsbaai is ’n juweel. Die rustigheid daal neer op ’n mens. Elke dag op die strand gaan stap met die honde.\n– Johannes D\nHeerlike, rustige plekkie vir ’n lang wegbreek.\nEk en my man het ’n heerlike wegbreek gehad by Ons Huisie. Alhoewel daar nie veel te doen is op die dorp nie is dit perfek vir besige stadsmense om bietjie weg te kom van al die geraas van die stad. Ons het ons 3 honde saamgeneem en Ons Huisie is perfek ingerig vir mense wat saam met hul diere wil vakansie hou. Ons Huisie is ook goed ingerig vir groter groepe mense of paartjies met kinders. Ons sal definitief weer kom!\n– Celeste V\nWaterval Farm-Stay, Graaff-Reinet\nWaterval Farm-Stay buite Graaff-Reinet verwelkom hulle mens- en troeteldiergaste ewe vriendelik! Daar is drie huisies wat 100% geskik is vir troeteldiere. Gryshuisie is ’n hele entjie van die hoofhuis af waar die eienaars met hulle eie honde woon ─ troeteldiere kan na hartelus op Gryshuisie se stoep en groot grasperk speel en hardloop. Herdershuisie is ook baie troeteldiervriendelik en die huisie se groot werf is boonop omhein sodat troeteldiere met die grootste gemak veilig daar kan rondhardloop.\nWaterval se éíntlike troeteldier-paradys is egter Paddadam, ’n wegbreekhuis in die veld waar daar geen ander huis, mense of troeteldiere sigbaar óf naby is nie. Daar is wel ’n paar hase, bobbejane en selfs koedoes wat soms tot groot vermaak van die gaste en hulle dierekinders hulle verskyning maak. Al die huisies is op die pad in die rigting van die plaas se staproetes ─ daar is ’n korter pad tot by die waterval waar die diere heerlik in die watergat kan swem, en dan ook ’n langer staproete berg uit wat die diere net soveel as die mense geniet.\nDie eienaars sê dis ook nie net honde wat al hier kom kuier het nie ─ katte, papegaaie en krimpvarkies het al saam met gaste hier kom bly!\nDit is ’n lieflike, rustige plaasatmosfeer waar mens weer kan moed en asem skep.\nOns is hartlik ontvang in ’n lieflike omgewing. Die huisie was knus en daar is als wat jy nodig het. Ons het ook na God se venster gestap, wat ’n mooie uitsig is en oral was goeie aanduidings. Ons het troeteldiere saam gehad en hulle was ewe welkom en veilig. Ons sal definitief weer daar gaan kuier.\n– Santa R\nReis met Troeteldiere: Wenke en Voordele\nVolgens die DogBlog se 2016-opname gaan stap net 26,2% van Suid-Afrikaanse honde-eienaars minstens een keer ’n dag met hulle. Nou ja, dis seker nie so nodig vir die kleiner rasse nie, maar die groter honde moet definitief gereeld oefening inkry! En hoe gemaak as die hondeherberg tjokvol is gedurende vakansies? Honde in sulke herberge kry gewoonlik net die minimum oefening en moet soms hul aktiewe lyfies vir ure aaneen in ’n klein hokkie rustig hou. So, wat is die oplossing dan? Moet ’n mens kies tussen ’n hond of ’n jaarlikse vakansie? Gelukkig nie! Volg dié wenke om jou troeteldiervriendelike reis te vergemaklik:\nMaak die agtersitplek gemaklik sodat hy/sy jou nie pla nie.\nNeem jou hond se geaardheid in ag.\nOnthou ’n ID-bandjie vir jou hond.\nPak jou hond se eie beddegoed, kos en speelgoed in.\nBad en skrop jou hond voor julle vertrek.\nHou teenmiddels vir bosluise en vlooie byderhand.\nNeem ’n leiband saam.\nMaak skoon agter jou hond as julle gaan wandel.\nVind uit waar die naaste veearts is.\nDoen jou huiswerk oor troeteldiervriendelike geriewe in die omgewing.\n* As jy en Wagter julle weer in Pretoria, Johannesburg of Durban bevind, kliek op die stede se name om ons lysies van troeteldiervriendelike restaurante in dié stede te sien!\nJy sal veiliger voel om saam met jou hond te reis.\nDis sagter op jou beursie.\nJy weet jou hond is in goeie hande.\nSit jou beste voetjie (of pootjie) neer en bespreek een van dié beproefde blyplekke vir jou volgende vakansie saam met jou troeteldier!\nHooffoto: Van de Poll Huis (LekkeSlaap)


Ontwikkelingsplan vir canola - 2014\nDie grootste wetenskaplikes is altyd ook kunstenaars.\nOm te kan ontdek, moet 'n mens kan sien, om te sien is 'n soort sesde sintuig, 'n geskenk.\nPIERRE CANNE (The Great Collector)\nHulle wat nie die verlede kan onthou nie, is gedoem om dit te herhaal.\nDie landboubevolking lewer die dapperste manne, die mees onverskrokke soldate en 'n soort burger wat hom weinig met die kwaad besig hou.\nCATO DIE OUERE\nDie PNS is 'n Trust wat handel volgens 'n trustakte. In die akte word bepaal dat die fondse wat beskikbaar is aangewend mag word om die uitbreiding en verhoging van produksie en doeltreffender benutting van proteïen vir dierevoeding te bevorder, om sodoende ingevoerde proteïen te vervang.\nDie PNS het besluit om vir die uitvoering van sy mandaat onder andere te fokus op sojabone en canola. Werk op fababone en lupiene is onlangs gestaak omdat daar nie groei in die produksie van die kommoditeite was nie.\nCanola (Brassica napus) is 'n geneties verbeterde oliesaadraap met lae vlakke van erukasuur en glukosinolaat. Die naam "Canola" is die geregistreerde naam gegee deur die "Western Canadian Oilseed Crushers Association" en is afgelei van "Canada en oleic acid" (kyk Growing Western Canola; Department of Agriculture, Government of Western Australia, May 2006). Volgens "The American Heritage Dictionary of the English Language, Fourth Edition by Moffen Company updated in 2009) is dit afgelei as volg: Canada oil low acid. Daar is ook ander verduidelikings. Die amptelike geregistreerde naam is Canola.\nDaar is ook verskeie ander Brassica species waarvan die belangrikste die volgende is: Brassica rapa en Brassica juncea.\nCanola is die tweede grootste oliesadegewas in die wêreld en lewer tans nagenoeg 14% van die totale wêreldproduksie van oliesaad. 'n Totale wêreldproduksie van nagenoeg 70 miljoen ton word verwag.\nCanolasaad bevat nagenoeg 36 tot 46% olie en 20 tot 24% proteïen. Canola-oliekoek bevat nagenoeg 35% proteïen.\nCanola kan in beide die volvet en die oliekoek vorm met groot vrug ingesluit word in voerrantsoene.\nSuid-Afrika voer jaarliks meer as die helfte van sy behoeftes aan olie en oliekoek in uit die buiteland. Die afgelope ses jaar is meer as 70% van die oliekoek behoeftes jaarliks ingevoer.\nCanola is 'n relatief nuwe gewas in Suid-Afrika. In 1992/93 is slegs 400 ton canola-graan geproduseer teenoor 41 000 ton in 2003/2004, 38 150 ton in 2007/2008, 57 340 ton in 2011/12 en 79 000 ton in 2013/14.\nCanola kan in alle gebiede waar koring in Suid-Afrika verbou word, ook verbou word.\nCanola word tans in RSA op nagenoeg 60 000ha verbou. Maar slegs in die Wes-Kaap kan hierdie oppervlakte verhoog na +75 000 ha teen 2015. In Junie 2013 het 'n studie deur Dr MB Hardy en Mnr MG Wallace getoon dat 743 500ha in die Wes-Kaap geskik is vir die verbouing van canola (Hardy MB & Wallace MG, June 2013. Determining the area of arable land suited to canola production in the Western Cape. Departement Landbou, Wes-Kaap). Die oppervlakte wat elke jaar onder canola kan wees sal bereken word met faktore in gedagte soos wisselbou, siektes, ander gewasse ensomeer.\nDie oppervlakte onder besproeiing wat geskik kan wees vir canolaproduksie is as volg:\nTotale oppervlakte afgerond in hektaar (ha)\n1. Vaalharts 30 000\n2. Rietrivier/Modderrivier 18 000\n3. Hopetown/Luckhof 24 000\n4. Douglas 24 000\n5. Barkley-Wes 12 000\n6. Prieska/Marydale 14 000\nTotaal 122 000\nBron: Griekwaland-Wes Koöperasie (G.W.K) – 2011\nNagenoeg 50 persent van die oppervlakte is tans onder wintergewasse naamlik 61 000 ha.\nOppervlakte (hektaar) onder besproeiing in die Noordelike Besproeiingsgebiede geskik vir canolaproduksie.\n1. Hartebeespoortbesproeiingsraad 13 211\n2. Krokodilrivierbesproeiingsraad 14 000\n3. Loskopdam (Groblersdal/Marble Hall) 23 190\nTotaal 50 401\nBron: Allgro saadmaatskappy – 2011\nVan hierdie 50 401 ha is daar jaarliks nagenoeg 29 500 ha onder wintergewasse.\nDaar is dus jaarliks nagenoeg 172 401ha onder wintergewasse in die sentrale en noordelike besproeiingsgebiede, gesamentlik. Afhangende van die wisselboustelsel kan daar teen 3,5 ton per hektaar, 160 000 ton en meer canola per jaar geproduseer word.\nDie moontlikheid om canola op groot skaal onder droëland te verbou in die Oos-Kaap en Vrystaat vir die produksie van biodiesel word tans deur verskeie instansies ondersoek. Indien dit realiseer kan die totale produksie geweldig styg.\nCanola beskik oor goeie bioberokingseienskappe wat met sukses aangewend kan word om wortelsiektes van gewasse soos koring teen te werk en ook aalwurm teen te werk. Dit kan dus as wisselbougewas groot voordele hê.\nVrotpootjie (Take all) veroorsaak deur Gaeumannomyces graminis en witaar (Fusarium) is ernstige siektes by koring, terwyl aalwurm veral knopwortelaalwurm veroorsaak deur Meloidogyne spp. veral in sandgronde die verbouing van gewasse soos sojabone erg aan bande lê. Canola se voordele as wisselbougewas kan hier met goeie gevolge aangewend word.\nCanola is 'n wintergewas en kan met goeie gevolge ingesluit word in wisselboustelsels om genoemde probleme en ook ander teen te werk.\nDaar is aanduidinge dat die allellopatiese effek van canola nadelig kan wees vir gewasse wat onmiddellik na canola geplant word soos gedoen word waar besproeiing beskikbaar is. Onder sulke toestande moet daar 'n wagperiode wees voor die volgende gewas geplant word.\nNa verwagting sal die meeste sukses behaal word in die winterreëngebied en daarna in die Sentrale besproeiingsgebiede van Suid-Afrika. Gebiede soos die Noordwestelike gebied van KwaZulu-Natal onder spilpuntbesproeiing en ander binnelandse besproeiingsgebiede kan ook geskik wees vir Canolaproduksie. Tans is hierdie tegnologieplan in hoofsaak gerig op die Winterreëngebied.\nAangesien tegnologie-oordrag een van die mees belangrike aksies is om canolaverbouing te bevorder, ondersteun die PNS sekere navorsers van die Departement Landbou Wes-Kaap (DLWK) en van die Landbounavorsingsraad (LNR) asook van die Universiteit Stellenbosch (US) om tot 'n meerdere of mindere mate betrokke te wees by aksies om canolaverbouing te promoveer veral as wisselbougewas.\nAlhoewel daar tans inligting uit nagenoeg 38 projekte (afgehandel en lopende) beskikbaar is, is dit beslis ver van voldoende af. Drastiese stappe sal geneem moet word om meer mensekrag by die verskillende instansies wat tans op canola werk te ontplooi. Die aantal instansie betrokke sal ook uitgebrei moet word.\nBenewens die veevoerwaarde van canola is die olie van hoë gehalte vir menslike gebruik en word dit aanbeveel deur die Hartstigting. Die olie kan egter nog verder verbeter word deur die ontwikkeling van hoë-oleïensuur- canola. Hoë-oleïensuurcanola-olie is na bewering uiters geskik vir diepbraai restaurante en kommersiële kombuise. Dit is ook meer stabiel en het 'n versadigde vetsuurinhoud van minder as 7%. Sedert 1997 is verskeie maatskappye in Kanada en in Europa besig om hoë-oleïensuurcanolacultivars te ontwikkel. Ook in 1997 het die "Australian Oilseeds Federation" (AOF) 'n omvangryke program geloods om gesonder kookolies te ontwikkel vir die mark. Die canolabedryf in Suid-Afrika is nog relatief jonk en klein en behoort oorskakeling na hoë-oleïensuurcanola slegs te oorweeg indien dieselfde of hoër opbrengs per hektaar behaal kan word. Aangesien die oliekwaliteit van gewone canola so goed is behoort daar in Suid-Afrika eers gefokus te word op groter volume om die bedryf uit te brei.\nG.M.-canola moet beskikbaar gestel word in Suid-Afrika sodat onkruidbeheer verbeter kan word met alternatiewe chemie en oppervlakte onder canola verhoog kan word.\nVolgens "Canola Council of Canada" (CCC) word die proteïene dele van die plant beïnvloed deur genetiese modifisering (GM) maar nie die olie nie. Die olie wat deur die Hartstigting ondersteun word is dus dieselfde as die van nie-G.M.-canola.\nCanola-olie is ook gesog vir die produksie van biodiesel aangesien dit 'n lae stollingstemperatuur het wat veral in Europa se koue winters gewens is.\nCanola is 'n relatief nuwe gewas in Suid-Afrika. Navorsingsinstellings (selfs die Staat, met uitsondering van Departement Landbou Wes-Kaap) het weinig of geen navorsingsaandag aan die gewas gegee. Die PNS het besluit om vanweë die goeie eienskappe van canola (persentasie proteïen in die oliekoek) fondse beskikbaar te stel vir die finansiering van navorsing op canola. Hierdie navorsing moet gerig wees op die praktiese toepassing deur produsente en gebruikers en slegs die belangrikste aspekte moet eerste aangespreek word. Die navorsingsplan word onderverdeel in die volgende programme:\nBenutting van produkte deur diere\nCultivarontwikkeling kan onderverdeel word in die volgende projekte:\nIntroduksie van nuwe cultivars.\nOpbou en instandhou van kiemplasmabank.\nTeel van nuwe cultivars gerig op plaaslike agronomiese vereistes, siekte- en insekweerstand en kwaliteitsvereistes.\nEvaluering en karakterisering van cultivars vir beste aanpassing en produksie onder plaaslike toestande (droëland sowel as besproeiing).\nProjek: Introduksie van nuwe cultivars\nTot en met 2009 was daar nie afsonderlike projekte onder hierdie opskrif nie. Introduksie is deur drie saad firma's (K2 Agri-saad, Agricol en Pioneer) voorsien en as deel van die cultivarevaluasie-projekte getoets.\nDie PNS-Raad het op aanbeveling van 'n studietoer na Australië in 2008 besluit dat die moontlikheid ondersoek moet word om 'n onpartydige instansie te bekom byvoorbeeld die Departement van Landbou: Wes-Kaap (DLWK) om fasiliteite te verskaf sodat die PNS canola-materiaal kan inbring en toets voor vrystelling as cultivars. Die DLWK was te vinde hiervoor, en die eerste afsonderlike projek is na aanvraag deur die DLWK, goedgekeur. Hierdie proef is in 2010 geplant na befondsing deur die PNS.\nDie canolabedryf in Suid-Afrika is tans grootliks afhanklik van plantteeltmaatskappye in Australië vir die voorsiening van nuwe cultivars. Die maatskappye is:\nCanola Breeders Western Australia (CBWA) het in 2013 ontbind maar die teeltprogram gaan voort by University Western Australië met befondsing van buite en die ondersteuning van 'n Duitse maatskappy NPZ-Lemke.\nUit Duitsland stel Bayer tans ook cultivars beskikbaar vir evaluering in canola-eliteproewe deur die DLWK.\nSaadmaatskappye is bereid om hulle cultivars en lyne voor vrystelling reeds in Suid-Afrika te laat toets en evalueer en dit word gedoen deur DLWK wat ook die Nasionale Cultivarproewe met die ondersteuning van die PNS uitvoer.\nDie volgende tipes word tans ontwikkel:\nDit is Brassica napus met 'n lae inhoud van erukasuur (minder as 2%) in die olie en glukosinolaat (minder as 30 mikromoles per gram) in die oliekoek.\nDit is triasien bestande Canola (Brassica napus). Die bestandheid teen triasien (atrasien en simasien) is met behulp van konvensionele planteteelt metodes ingeteel. Hierdie tipe kan gebruik word waar probeme met onkruidweerstandbiedende onkruide ervaar word.\nDit is canola (Brassica napus) met bestandheid teen Cysure (imasamoks). Hierdie bestandheid is ook met behulp van konvensionele planteteelt metodes ingeteel. Hierdie tipe kan ook gebruik word waar sekere onkruide voorkom wat weerstandbiedend is teen sekere onkruiddoders.\nGeneties gemodifiseerde canola\nInternasionaal is daar tans canola (Brassica napus) met weerstand teen glifosaat (Roundup Ready ®) en canola (Brassica napus) met weerstand teen glufosinaat-ammonium (LibertyLink ®). G.M.-canola bied addisionele alternatiewe chemies vir beheer van onkruiddoderweerstand-biedende onkruide.\nDit is canola (Brassica napus) met gesonder olie. Die naam Monola word tans gebruik deur Nu Seed om te onderskei van gewone canola.\nCanola-olie is van die gesondste olies beskikbaar en word deur die "Hartstigting" ondersteun. Dit is egter moontlik om die gesondheidswaarde verder te verbeter. Nu Seed het reeds Monola ontwikkel met verbeterde waardes as volg:\nGewone canola het:\nTeenoor Monola met:\nDit is Brassica juncea wat met behulp van konvensionele planteteelt metodes geteel is om soortgelyke kwaliteitseienskappe (olie en oliekoek) as canola te hê. Hierdie tipe is na bewering meer siektebestand en is springtraag. Dit het 'n geel meel en kan ook 'n nis-mark vind in hondekos.\nProjek: Evaluering van gevorderde canola-materiaal in die Wes-Kaap\nNavorser: Mnr PJA Lombard\nInstansie: Departement Landbou Wes-Kaap (DLWK)\nDie bepaling van graanopbrengs van elke inskrywing onder omstandighede te Langgewens (Swartland) en Tygerhoek (Rûens).\nDie bepaling van aantal dae van plant tot blom en tot fisiologiese rypheid.\nDie bepaling van voorkoms van siektes by elke inskrywing.\nSifting van elitemateriaal voor inskrywing in die Nasionale Cultivarproewe.\nInstansies word genooi om nagenoeg 12 inskrywings voor te lê vir evaluering in die eliteproewe voor inskrywing in die Nasionale Cultivarproewe.\nNuwe lyne / cultivars kan dus vinniger beskikbaar raak vir kommersiële verbouing in Suid-Afrika.\nIn 2010 is hierdie projek die eerste keer as 'n afsonderlike, selfstandige projek gedoen en is inskrywings ontvang vanaf:\nAgricol (verteenwoordigend van Nu Seed en Canola Breeders Western Australia)\nIn 2011 het Pacific Seed inskrywings gelewer.\nDie vordering met hierdie projek is baie goed en 'n aantal lyne uit die 2010 elite-proewe is in 2011 vir die eerste keer in Australië vrygestel en ook in Suid-Afrika in die Nasionale Cultivarproewe opgeneem. Die gaping tussen Australië en Suid-Afrika ten opsigte van vroeë beskikbaarheid van cultivars word dus al kleiner.\nAangesien die DLWK ook 'n eliteproef doen waarby instansies materiaal inskryf is die gesamentlike PNS-canola-elite proef in 2011 beëindig.\nTans doen DLWK steeds 'n canola-eliteproef en word inskrywings vanaf PacSeeds en Bayer deur die PNS by die proef van DLWK ingeskryf.\nTans is daar geen projekte in die verband nie. Hierdie projek sal slegs ontwikkel word as daar begin word met 'n teeltprojek. Dit word egter nie tans oorweeg nie.\nProjek: Teel van nuwe cultivars\nDie omvang van die bedryf in Suid-Afrika noodsaak nog nie die verdere ontwikkeling van hierdie projek nie. Tans is daar ook geensins voldoende, geskikte mensekrag beskikbaar om enige ontwikkeling in hierdie verband te hanteer nie. Die bedryf is ook te klein om dit te regverdig.\nTans word daar staat gemaak op die evaluering van cultivars wat ingebring word vanaf die buiteland vir verbouing in Suid-Afrika (kyk Projek 2.1.1.1).\nProjek: Evaluering en karakterisering van cultivars\nHierdie projek is noodsaaklik vir die bevordering van enige bedryf en vorm die basis vir onpartydige aanbevelings aan produsente. Die volgende twee (2) projekte word uitgevoer in hierdie verband:\nProjek: Cultivarevaluasie van olie- en proteïensade in die winterreënstreek\nDie bepaling van graanopbrengs van elke inskrywing onder verskeie verskillende omgewings verspreid oor Wes-Kaap (Swartland, Rûens en Suidwestelike Distrikte).\nDie bepaling van die aantal dae van plant tot blom van elke inskrywing.\nWaarneming van die voorkoms van siektes van elke inskrywing.\nDie bepaling van olie- en proteïeninhoud van elke cultivar.\nTwaalf tot twintig inskrywings waarvan nagenoeg vier tot ses nuwe inskrywings word jaarliks getoets.\nDie vordering met hierdie projek is goed. Resultate oor cultivarprestasie word jaarliks in Canolafokus publiseer en op die PNS-webblad / databasis.\nResultate word deur produsente gebruik om hulle cultivarkeuses te doen.\nProjek: 'n Akkerboukundige evaluasie van canola in die somerreënvalgebied\nNavorser: Dr AA Nel\nDie bepaling van graanopbrengs en groeipatrone van plaaslike beskikbare cultivars by verskeie plekke onder besproeiing in die somerreënvalgebied.\nWaarneming van die voorkoms van siektes by elke cultivar onder besproeiing..\nDie bepaling van die olie- en proteïeninhoud van elke cultivar.\nHierdie projek is einde 2007 beëindig en die finale verslag is in 2008 ingedien. Rede vir beëindiging is tekort aan mensekrag.\nOpbrengste van meer as 4 ton per hektaar is verkry.\nDie projek kan moontlik in die toekoms voortgesit word.\nCultivarevaluasie van cultivars in Suid-Afrika kry optimum aandag.\nCultivaraanbevelings vir die Wes-Kaap word jaarliks (Februarie) in die Canolafokus publiseer en gestuur aan produsente.\nSedert 2010 plant die maatskappy Allgro cultivarproewe onder besproeiing te Groblersdal, Brits (Beestekraal) en Vaalharts. Goeie opbrengsresultate word verkry. Ander verbouingsaspekte soos plantdatum, plantpopulasie, wisselbou, bemesting ens. sal ook ondersoek moet word.\nDie volgende is ook oor besin:\nTydens 'n studietoer in 2010 na Australië is vasgestel dat die internasionale wêreld vinnig beweeg na "Basterteling" ten opsigte van al die canolatipes. PNS-Raad het besluit dat Suid-Afrika hierdie benadering moet volg en fokus op die verbouing van bastertipes om sodoende hoër graanopbrengste per hektaar te behaal.\nTans is die meerderheid van die inskrywings in die Nasionale Cultivarproewe reeds bastercultivars uit die tipes: konvensionele canola, CL-canola en TT-canola.\nVerder is waargeneem dat die verbouing van geneties gemodifiseerde (GM) canola dramaties toeneem in Australië en res van die wêreld. Die PNS-Raad het besluit dat die toets van hierdie tipes hoë prioriteit moet geniet met die oog op die uitbreiding van die oppervlakte onder canola in Suid-Afrika en die doeltreffende onkruidbeheer deur 'n benadering van geïntergreerde onkruidbeheerbestuur te volg (kyk 2.4) met verskillende chemie.\nOnder hierdie program word 'n aantal aspekte ingesluit soos:\nAsook enige kombinasie van hierdie aspekte soos byvoorbeeld:\nPlantdatum x plantdigtheid ensomeer.\nInligting is beskikbaar uit die volgende projekte:\nProjek: Optimale rywydtes en saaidigtheid van canola\nNavorser: Prof GA Agenbag\nInstansie: Universiteit Stellenbosch\nDie bepaling van die optimum rywydtes en saaidigtheid van twee tipes canolacultivars by verskillende omgewings in die Wes-Kaap.\nDie bepaling van die invloed van rywydte op die saadgrootte (duisendkorrelmassa in gram) vir twee tipes cultivars.\nProjek is voltooi in 2005.\nResultate is beskikbaar op PNS-webblad / databasis.\nProjek: Chemiese saadbehandeling van canola en lupiene vir beheer van saailingsiektes en insekte\nNavorsers: Prof GA Agenbag, Dr SC Lamprecht\nInstansie: Universiteit Stellenbosch en LNR-NIPB\nDie bepaling van die invloed van saailingsiektes en vroeë insektebeskadiging op vestiging, oorlewing en produksie van canola by verskillende plantdigthede en rywydtes.\nDie bepaling van die doeltreffendheid van chemiese saadbehandelings van canola.\nDie bepaling van die invloed van klimaatsfaktore op die doeltreffendheid van chemiese saadbehandeling en moontlike fitotoksiese effekte op canola.\nDie ontwikkeling van 'n saadbehandelingstrategie vir canola in die winterreëngebied.\nResultate is gepubliseer in Canolafokus en opgeneem in PNS-webblad / databasis.\nDie bepaling van graanopbrengs en groeipatrone van canola by verskillende plantdatums by verskillende plekke.\nDie bepaling van olie- en proteïeninhoud by verskillende plantdatums in die somerreënvalgebied.\nProjek is voltooi in 2004.\nResultate is opgeneem in PNS-webblad / databasis.\nProjek: Die soutverdraagsaamheid van Canola\nDie bepaling van die soutkonsentrasie in die grond waarby canola beskadig word.\nProjek is voltooi in 2007.\nResultate is opgeneem op die PNS-webblad / databasis.\nProjek: Die bevordering van canola as 'n wisselbougewas binne 'n bewaringsboerdery in die Swartland en Rûens deur middel van 'n produsente kompetisie\nNavorsers: Mnr JG Loubser, Mnr IFV Slabbert\nInstansie: Proteïennavorsingstigting en Departement Landbou, Wes-Kaap\nDie promovering van canolaproduksie deur middel van produsente wat kompeteer vir die hoogste graanopbrengs en die beste bruto marge behaal.\nDie identifisering van probleme ten opsigte van die bereiking van hoogste graanopbrengste in die Wes-Kaap.\nTegnologie-oordrag deur middel van boere-groepe wat deelnemers aan die kompetisie besoek en praktyke wat gevolg word bespreek.\nVolledige resultate word jaarliks in 'n publikasie opgeneem wat aan canolaprodusente versprei word.\nInligting word sodoende aan almal oorgedra.\nDie aard van die projek en veral van metode van verslagdoening is tans onder hersiening.\nProjek: "An investigation into the production dynamics of eight crop rotation systems, including wheat, lupins, canola and pasture species in the Swartland, Western Cape"\nNavorsers: Dr MB Hardy, Dr J Strauss\nInstansie: Departement Landbou, Wes-Kaap\nDie bepaling van die kort- en langtermyninvloed van agt van die mees toepaslike gewaswisselboustelsels in die Swartland op gewasopbrengs, onkruidbeheer, siekte-onderdrukking, produksie-potensiaal en ekonomiese volhoubare grondgebruik.\nDie insluiting van canola in die wisselboustelsel dra by tot 'n merkbare verhoging in die graanopbrengs van koring.\nVorderingsverslae word jaarliks publiseer en opsommings word opgeneem op die PNS-webblad / databasis.\nPNS het sy ondersteuning beëindig in 2011.\nProjek: "Economic sustainability of short and long rotation production systems in the Southern Cape"\nDie bepaling van die kort- en langtermyninvloed van verskeie gewaswisselboustelsels in die Rûens op gewasopbrengs, onkruidbeheer, siekteonderdrukking, produksie-potensiaal en ekonomiese volhoubare grondgebruik.\nDie insluiting van canola in die wisselboustelsel dra by tot 'n merkbare verhoging in graanopbrengs van koring.\nOpsommings van vordering word jaarliks opgeneem op die PNS-webblad / databasis.\nOpbrengs van ander gewasse word positief beïnvloed deur canola.\nProjek: "Evaluation of shortened canola production periods and the use of alternative crops on the sustainability of winter grain production under conservation agricultural practices in the Riversdale flats"\nNavorser: Dr J Strauss\nEvaluering van ses (6) verskillende stelsels waarin canola teen verskillende persentasies ingesluit word.\nAgronomiese data sal versamel word om stelsels te vergelyk.\nFinansiële data sal per stelsel versamel word.\nSiektedata sal per stelsel aangeteken word.\nProjek is begin in 2012.\nVordering word afgewag.\nProjek: Evaluasie van wisselbou met canola onder besproeiing\nDie invloed van canola op die opbrengs van opvolggewasse te ondersoek asook die invloed van die wisselgewasse op die opbrengs van canola.\nDie bepaling van die mate waartoe aalwurm deur canola onderdruk word deur die omvang van aalwurmbesmetting op al die gewasse te meet.\nDie bepaling van die invloed van canola en die ander gewasse op die voorkoms van siektes.\nDie finansiële prestasie van die verskillende wisselboustelsels te vergelyk.\nAanduidings is gevind dat gewasse wat direk na oes van canola gevestig word, word negatief beïnvloed. Moontlike rede is allelopatie van canola op ander gewasse of die bioberokingseffek.\nResultate is op die PNS-webblad / databasis opgeneem.\nProjek: "The identification of soil parameters as indicators of sustainable dryland crop production systems for the shale derived soils of the Western Cape: tillage practice, crop rotation, soil quality and crop production"\nNavorser: Dr J Labuschagne\nDie evaluering van die invloed van geenbewerking, minimum-bewerking en konvensionelebewerking op die fisiese, chemiese en biologiese eienskappe van grond binne verskillende wisselboustelsels.\nDie evaluering en demonstrasie van die invloed van verskillende bewerkingspraktyke en wisselboustelsels op die produksie en kwaliteit van gewasse soos canola, koring, lupiene en medics asook die gebruik daarvan as onkruidbeheer opsies.\nOpsomming van vordering is op die PNS-webblad / databasis opgeneem word. Vier jaar se resultate word getoon.\nVerdere wisselboustudies moet gedoen word om die resultate van Projek 2.2.8 te verifieer.\nMeer wisselboustelsels waar canola in korter rotasies as slegs elke vierdejaar voorkom moet getoets word. Monitor van siektes veral swartstam sal in sulke stelsels noukeurig gedoen moet word.\nProewe oor ander verbouingspraktyke veral effek van plantdatum, plantdigtheid en planttegnieke moet vermeerder word.\nPro-aktiewe werk om te bepaal hoe om gesonder olies (hoë-oleïensuur tipes) te produseer moet aangemoedig word (kyk 2.8).\nDie bemestingsriglyne vir verbouing van canola in die Wes-Kaap is gedurende Mei/Junie 2006 deur kundiges hersien en meer in 2009/10.\nDie belangrikste studies wat aangepak behoort te word is geïdentifiseer as die volgende:\nStikstofbestuur wat insluit:\nStikstof x wisselbou\nStikstof x cultivars\nStikstof x plantdatum\nStikstof x plantpopulasie\nEnige kombinasie of kombinasies van die bogenoemde\nSwael x stikstof\nKalsium x stikstof\nFosfor x Kalium\nWeens beperkte mensekrag en fasiliteite word daar slegs enkele projekte gedoen.\nProjek: Die stikstofbehoefte van canola onder besproeiing\nDie bepaling van die verwantskap tussen stikstofvoorsiening en graanopbrengs sowel as graankwaliteit van canola onder besproeiing ten einde sinvolle stikstofbemestingaanbevelings te kan maak.\nDie bepaling van die stikstofinhoud van plante ten einde riglyne daar te stel om stikstofgebreke vroegtydig te kan identifiseer.\nPositiewe resultate is gevind en 'n opsomming van die finale verslag is opgeneem op die PNS-webblad / databasis.\nBenewens die metode om stikstofbehoefte te bepaal op grond van resultate behaal met verskillende peile van N-toediening asook metode waar grondlewering gemeet word, is hierdie 'n verdere alternatiewe metode om N-behoefte meer noukeurig te bereken.\nProjek: Stikstofpeile by verskillende plantdatums (plantdatums as afsonderlike proewe)\nNavorser: Mnr DJ Hanekom\nDie bepaling van die invloed van verskillende peile van stikstof op canola graanopbrengs en -kwaliteit by verskillende plantdatums onder droëland in die Wes-Kaap.\nProjek word nie voortgesit nie weens bedanking van navorser. Projek moet weer aandag kry sodra die nodige mannekrag gevind is.\nProjek: Die invloed van stikstofplasing by verskillende rywydtes en stikstofpeile op die graanopbrengs en graankwaliteit van canola in die Wes-Kaap\nDie optimisering van canolaproduksie deur die bepaling van die optimum wisselwerking tussen stikstofplasing, rywydtes en stikstofpeile in die Wes-Kaap.\nVasstel van norme vir grondstikstofinhoud as riglyn vir stikstofbemesting.\nInteressante resultate is gevind. Dit is opgeneem op die PNS-webblad / databasis.\nProjek: Die invloed van stikstofhoeveelhede by stikstofskedulering op die produksie van canola in die Swartland\nNavorser: Mnr N Raath\nInstansie: Kynoch Kunsmis\nDie bevordering van canolaproduksie deur die bepaling van die optimum wisselwerking tussen stikstof hoeveelhede en stikstof-skedulering in die Swartland.\nProjek is na een jaar gestaak weens maatskappy beleid.\nBehoort voortgesit te word sodra mannekrag beskikbaar is.\nProjek: Die invloed van stikstofpeile (N) by swaelpeile (S) en kalsiumpeile (Ca) op canolaproduksie op die sandgronde van die Swartland\nDie bevordering van canolaproduksie op die sandgronde van die Swartland deur die bepaling van die optimumwisselwerking tussen N x S x Ca.\nGeen resultate is beskikbaar nie.\nProjek: Stikstofbemesting van canola gebaseer op stikstofmineralisasie en loging\nBepaling van stikstoflewering van grond en aanvulling daarvan vir optimum graanproduksie.\nOpsomming van vorderingsverslag is opgeneem op die PNS-webblad / databasis.\nFinale verslag is in 2011 gepubliseer en ook opgeneem op die PNS-webblad / databasis.\nProjek: Swaelbemestingbehoefte van canola in die produksie-gebiede van die Wes-Kaap\nBepaling van die swael (S) behoefte vir canolagraan-produksie in die Wes-Kaap.\nBepaling van die effek van swaelbemesting op die olie- en proteïeninhoud van canolagraan.\nGoeie vordering word gemaak en wisselwerking tussen S en N word duidelik getoon.\nVorderingsverslae is opgeneem op die PNS-webblad / databasis.\nProjek: Swael (S) en Stikstof (N) bemesting van canola\nBepaling van invloed van verskillende swael en stikstofpeile en tye van toediening in wisselwerking met mekaar op die graan-opbrengs van canola.\nBepaling van invloed van verskillende stikstof en swael draers op graanopbrengs van canola in Wes-Kaap.\nBepaling van S- en N-peile op kwaliteit van canola in Wes-Kaap.\nProef is in 2012 begin.\nInteressante resultate is in die eerste seisoen gevind.\nProjek word voortgesit.\nResultate word gepubliseer in Canolafokus en is opgeneem op die PNS-webblad / databasis.\nProjek: Boron requirements of canola\nNavorsers: Prof GA Agenbag, Ms E Kempen\nBepaling van die invloed van verskillende peile van Boron op groei, ontwikkeling en graanopbrengs van canola.\nResultate en vordering word afgewag.\nProjek 2.3.4 bestaan uit 2 afdelings. Die een waar stikstofpeile op 'n vaste vestigingspeil toegedien word en die ander waar stikstofpeile toegedien word na verskillende vestigingspeile.\nDit is belangrik om te weet dat daar geen krisis bestaan ten opsigte van bemesting van canola in die Wes-Kaap nie. Die bemestings-riglyne bied 'n goeie vertrekpunt. Verdere werk op die geïdentifiseerde onderwerpe kan egter hierdie riglyne die nodige versterking en verfyning gee.\nStudietoere na Australië (2006, 2008 en 2010) en na Kanada (2011) ondersteun die beplanning ten opsigte van die lys van onderwerpe soos opgestel in 2006 as die belangrikste.\nCanola is baie sensitief vir breëblaar onkruiddoders wat op gewasse soos koring gebruik word. Aanduidings bestaan dat veral Sulfenielureums wat nie streng volgens voorskrifte toegedien was nie, reeds groot skade aan onder andere canola aangerig het.\nWaar raaigras 'n probleem is by koringverbouing word canola wat triasiene weerstand het gebruik in wisselbou met koring. Raaigras word dan met simasien beheer tydens die canola-fase.\nAanduidings bestaan ook dat digter plantpopulasie van canola effektief is om onkruidgroei en ontwikkeling te onderdruk.\nDie volgende lopende projekte word tans gedoen:\nProjek: Die effek van voor- en na-opkomsonkruiddoders op nuwe koring- en canolacultivars (Nov/PP/B4)\nNavorser: Mnr MI Ferreira\nInstansie: Departement Landbou, Wes-Kaap (DLWK)\nDie identifisering van gevoeligheid vir onkruiddoders by canolacultivars.\nResultate is beskikbaar by DLWK.\nProjek: Bestuur van onkruiddoderweerstand in die Wes-Kaap\nNavorser: Dr PJ Pieterse\nIdentifisering van gevalle van onkruiddoderweerstand.\nGevoeligheid van onkruid vir onkruiddoders.\nEffek van wisselbou op voorkoms van onkruide veral raaigras.\nProjek: Plantdigtheid van canola: invloed op die onderdrukking van onkruid en opbrengs van canola in die Swartland en Suid-Kaap\nBepaal die effek van plantestand op die onderdrukking van onkruide (biomassa) deur verskillende canolacultivars in die Swartland en Suid-Kaap.\nBepaal die effek van plantestand op die ontwikkeling, groei en opbrengs van verskillende canola cultivars.\nProef is in 2012 begin met die voorbereiding van die terrein.\nResultate word afgewag na die seisoen van 2013 en sal opgeneem word op die PNS-webblad / databasis.\nProjek: "Chemical options for weed control in GM-canolacultivars"\nBepaal die doeltreffendheid van verskillende glufosinaatammonium dosisse op ramenas en raaigras saailinge in 'n pot eksperiment.\nBepaal die doeltreffendheid en nawerking van glufosinaatammonium, glifosaat, atrasien en imazamox op onkruid in die Wes-Kaap.\nResultate word afgewag in 2013.\nDie verbouingsriglyne soos beskryf in die "Canola Produksiehandleiding" verskaf duidelike aanbevelings ten opsigte van onkruidbeheer in canola in die Wes-Kaap. Dit sluit ook in 'n omvattende aanbeveling hoe onkruiddoderweerstand hanteer moet word. Nuwe inligting word van tyd tot tyd in "Canolafokus" gepubliseer.\nNoue samewerking word gehandhaaf met die HRAC-komitee van Crop Life SA-Kaapwerkgroep.\nDie PNS-Raad het na aanleiding van die aanbevelings uit drie studietoer verslae besluit dat G.M. canolacultivars as 'n hoë prioriteit in Suid-Afrika getoets moet word. Daarna moet die registrasie van G.M.-canola bevorder word asook die verbouing daarvan in Suid-Afrika. Dit is noodsaaklik om alternatiewe chemie beskikbaar te kry om onkruidprobleme te hanteer en die opbou van weerstandbiedendheid te beperk. Sodoende kan die oppervlakte onder canola uitgebrei word.\nDie invloed van verbouingspraktyke (plantdigtheid ens) op die beheer van onkruid in canola moet verder ondersoek word (kyk verslag: Studietoer na Kanada 2011).\nNuwe navorsingswerk oor onkruidbeheer in canola sal ondersteun word deur die PNS.\nDie mees belangrike siektes in canola is swartstam (Leptosphaeria maculans) en stamvrot (Sclerotinia sclerotiorum). Gelukkig is albei siektes nie tans in Suid-Afrika van groot belang op canola nie. Onlangse waarnemings het aangetoon dat beide siektes 'n groot potensiële gevaar inhou in die Wes-Kaap. Gevolglik is die beskikbare kapasiteit (mense en toerusting) van die Departement van Landbou Wes-Kaap en LNR-NIPB te Stellenbosch gevra om aandag te gee aan beide bogrondse- en grondgedraagde siektes. Enkele projekte is reeds begin en ander word beplan vir die nabye toekoms.\nDie bepaling van die doeltreffendheid van chemiese saadbehandelings van canola en lupiene.\nDie bepaling van die invloed van klimaatsfaktore op die doeltreffendheid van chemiese saadbehandeling en moontlike fitotoksiese effekte op die canola.\nDie ontwikkeling van 'n saadbehandelingstrategie vir canola- en lupienproduksie in die Swartland en Rûens.\nProjek is voltooi in 2005. Positiewe resultate is gevind.\nDie middel "Cruiser" is deur Syngenta as saadbehandeling geregistreer op canola.\nProject: "Characterisation of Rhizoctonia on canola and lupin in crop rotation systems in the Western Cape Province"\nNavorser: Dr SC Lamprecht\nKarakteriseer Rhizoctonia spp. geassosieer met canola in wisselboustelsels te Tygerhoek proefplaas.\nDie bepaling van die invloed van verskillende wisselboustelsels op die voorkoms van Rhizoctonia spp. en stel vas watter stelsel die voorkoms verminder.\nResultate is gepubliseer en besonderhede is opgeneem op die PNS-webblad.\nSwartstam het in die seisoen 2003 ernstige afmetings aangeneem in die Wes-Kaap, maar nie weer daarna nie.\nDaar is beslis verskil in weerstand teen swartstam tussen cultivars.\nDie canola eliteproewe en cultivarevaluasieproewe moet gemonitor word vir die voorkoms van swartstam.\nDie siekte Sclerotinia het die potensiaal om 'n bedreiging in te hou vir canola in die Wes-Kaap. Navorsing op hierdie siekte behoort pro-aktief gedoen te word.\n'n Middel vir saadbehandeling van canola is deur Syngenta geregistreer\nDie omvang van die voorkoms van ander siektes sal bepaal of verdere projekte onderneem sal word. Vir die situasie soos tans ondervind word, word voldoende inligting oor canolasiektes in die Wes-Kaap gegee in die Canola Produksiehandleiding.\nVerskeie insekte kan opbou tot plaagstatus in canola. Die mees belangrike is die volgende:\nRooibeensandmyt = Halotydeus destructor\nBlou hawermyt = Penthaleus major\nKoolluis = Blevicoryne brassicae\nLusern erdvlooi = Sminthurus viridis\nRuitrugmot = Plutella xylostella\nBolwurm = Helicoverph spp. (Heliothus spp.)\nAnder grondinsekte soos snywurm, graanwurm, snuitkewers, vals draadwurms, swartmieliekewer, slakke, isopoda ensovoorts kan van tyd tot tyd ook probleme veroorsaak.\nProjek: Insekte en ander plae van canola\nNavorser: Dr GD Tribe\nIdentifisering van die mees belangrike grondinsekte by canola.\nIdentifisering van ander belangrike plae.\nEvaluering van beheermaatreëls.\nInteressante resultate is gevind ten opsigte van die beheer van slakke en isopoda in canola.\nOpsommings is opgeneem op die PNS-webblad / databasis.\nProject: "Developing a biological control agent for molluscs (slugs and snails) in South Africa"\nNavorser: Dr AP Malan\nIdentifisering van nematodes wat as parasiete van slakke aangewend kan word.\nProduksie van die nie-plant-parasitiese nematodes.\nProef is in 2013 begin.\nVordering sal gepubliseer word.\nVerbouingsriglyne soos beskryf in die Canola Produksiehandleiding verskaf inligting met goeie beheermaatreëls en drumpelwaardes vir die bogrondse insekte.\nDie Ruitrugmot bou maklik weerstand op teen chemiese middels. Dit het nog nie in Suid-Afrika gebeur nie. Gevolglik is dit noodsaaklik dat 'n geïntegreerde beheerstrategie deur kundiges opgestel moet word en aan produsente bekend gemaak word.\nRiglyne vir die beheer van slakke en isopoda deur middel van toediening van lokaas is opgestel en reeds versprei na produsente. Dit is ook publiseer in Canolafokus.\nResultate is beskikbaar op die PNS-webblad / databasis.\nDaar is twee hooftipes tegnieke van oes naamlik direk stroop teenoor platsny en daarna optel en dors.\nCanola is baie gevoelig vir saadverliese. Die korrekte vogpersentasie vir elke tegniek is dus uiters belangrik om graanverliese so laag as moontlik te hou en steeds hoë kwaliteit (olie- en proteïeninhoud) te verseker.\nProjek: Die effektiwiteit van doodspuit gemeet aan opbrengs en kwaliteit as alternatief vir platsny by die oes van canola\nDie bepaling van die invloed van verskillende oestegnieke by verskillende oesdatums (vogpersentasies) op die graan-opbrengs en graankwaliteit van canola.\nProjek is gestaak omdat navorser bedank het. Dit behoort voortgesit te word wanneer moontlik.\n'n Nuwe projek is geregistreer (kyk 2.7.2).\nProjek: Bepaling van graanverliese van canola gedurende rypwording en oes in die Wes-Kaap\nBepaling van die invloed van verskillende oestegnieke by verskillende oesdatums (vogpersentasies) op die graanopbrengs en graankwaliteit van canola.\nProjek is afgehandel in 2010. Resultate toon dat aansienlike verliese tans ondervind word met huidige oestegnieke. Verdere ondersoeke in die verband is 'n noodsaaklikheid ten einde graanopbrengs per oppervlakte te behou en sodoende die ekonomiese mededingendheid van canola te verbeter.\nResultate is opgeneem PNS-webblad / databasis.\nVerliese tydens oes is een van die mees beperkende aspekte ten opsigte van die verbouing van canola in Suid-Afrika en navorsing hierop word as 'n hoë prioriteit beskou.\nCanolasaad bevat nagenoeg 36 tot 46% hoë kwaliteit olie en 20 tot 24% proteïen. Uit die literatuur is dit duidelik dat in Wes-Australië plantdatum 'n wesentlike invloed op genoemde samestelling het en word veral olie-inhoud drasties beïnvloed.\nGeen werk word tans in Suid-Afrika hierop gedoen nie. Hierdie is egter 'n onderwerp wat meer deeglik nagevors moet word.\nDie persentasie groenkorrels dui onrypheid aan en kan 'n invloed hê op die geskiktheid vir oliepersdoeleindes. Voorlopige aanduidings is dat dit weglaatbare effek op voer vir vee het.\nDie volgende aspekte behoort meer aandag te kry:\nInvloed van plantdatum (omgewingsfaktore soos temperatuur ensomeer) op olie- en proteïeninhoud.\nFaktore wat groenkorrels veroorsaak.\nInvloed van swael (S) op erukasuur- en glukosinolaatinhoud onder plaaslike toestande.\nVerbouing van canola met gesonder olie (hoë-oleïensuur), die sogenaamde Monola, moet aandag kry. Hierdie cultivars moet benewens vir graanopbrengs ook getoets word vir oliekwaliteit.\nAlhoewel canola die laagste inhoud van versadigde vetsure van alle plantolies het kan dit nog verder verlaag word deur te teel vir hoë-oleïensuurcultivars.\nTans is daar reeds verskeie Monola-cultivars by Nu Seed in Australië beskikbaar. Die cultivars moet plaaslik getoets word vir graanopbrengs maar ook vir olie-inhoud, vetsuursamestelling, hittetoleransie, stabiliteit, reuk en smaak.\nProgram: Ekonomiese aspekte\nDie invloed op die ekonomie van canolaverbouing behoort by elke projek gedoen te word. Dit is ingesluit by die drie wisselbouprojekte (kyk 2.2.6, 2.2.7 en 2.2.8).\nTen einde die vergelykbare ekonomie van canola op plaasvlak te bereken is daar twee projekte wat die winsgewendheid van canola verskaf teenoor ander boerderyvertakkinge soos koring, gars en lupiene.\nDie inkomste- en kosteberaming (Combuds) vir canola en ander gewasse in die verskillende verbouingsgebiede in die Wes- en Suid-Kaap\nNavorsers: Mnr SG Ferreira, Mnr JSG Joubert\nDie opstel van vergelykbare inkomste- en kosteramings vir canola, lupiene, koring en gars. Hiermee kan elke produsent met die invoeg van sy eie syfers sy eie berekening maak.\nDie jaarlikse opdatering van inkomste- en kosteramings.\nBruikbare inligting is reeds ingewin en word aangetoon op die PNS-webblad / databasis.\nDoen-dit-self fasiliteit is op PNS-webblad geskep en word reeds deur belangstellendes gebruik.\nIndien die gemiddelde graanopbrengs van canola met slegs 250 kilogram per hektaar verhoog kan word, kan canola kompeterend wees met koring in meeste verbouingsgebiede.\nCanola is reeds as 'n kontantgewas in eie reg gevestig en bevorder.\nProjek: Die ekonomiese bydrae van canola as 'n wisselbougewas in verskillende wisselboustelsel in 'n tipiese boerdery-eenheid in die Swartland en Suid-Kaap\nNavorser: Dr WH Hoffman\nOm die beskikbare wisselbouresultate van die verskillende wisselbouproewe te verwerk na geheelboerdery resultate met behulp van tipiese plaas simulasie modellering.\nOm met behulp van geheelplaasmodellering die optimale inskakeling van canola in wisselbou finansieel te evalueer.\nPositiewe resultate is verkry. Alhoewel canola self nog minder winsgewend as koring is, is die voordele van canola oorweldigend gunstig en behaal die wisselboustelsel tot R371.00 per hektaar meer as monokultuur koringstelsels.\nEkonomiese studies insake die bydrae van canola in wisselboustelsels moet uitgebrei word sodra nuwe tegnologie soos bastercultivars met hoër opbrengs en G.M.-canola implementeer word.\nProjek: Relatiewe winsgewendheid van basiese wisselboustelsels: Swartland\nNavorser: Mnr SG Ferreira\nBepaling van die relatiewe winsgewendheid van verskillende wisselboustelsels teenoor 'n koring monokultuurstelsel.\nBepaling van die mees winsgewende wisselboustelsel uitgesonder stelsels waarby medics en die veefaktor ingesluit is.\nStudie is gedoen in 2012.\nOpsomming van resultate is op die PNS-webblad / databasis opgeneem.\nVan die vyf wisselboustelsels is die stelsel waar canola jaarliks op 25% van die plaasoppervlakte verbou word, oor tien jaar die beste gevaar.\nIndien nodig kan die studie herhaal word vir ander gebiede.\nProjek: Vergelyking winsgewendheid van wisselboustelsels met en sonder canola in Groblersdal / Brits omgewing\nOpstel van finansiële resultate vir 'n wisselboustelsel sonder en met canola en die impak daarvan op 'n boerdery.\nProjek is begin in 2013.\nInligting toon dat inskakeling van canola 'n hoër bruto marge vir die boerdery bied.\nStudie moet voortgesit word met meer produsente as deelnemers.\nProgram: Benutting van produkte deur diere\nCanola vir dierevoeding kan benut word in beide die volvet en oliekoekvorm. Die volvetvorm verskaf nagenoeg 20 tot 24% proteïen en 36 tot 46% olie, terwyl die oliekoek nagenoeg 35% proteïen en minder as 1% olie bevat.\nProjek: Aanwending van voerensieme om die benutting van Soetlupien, volvet canola en canolaoliekoek bevattende diëte vir hoenders en varke te verbeter\nNavorser: Dr TS Brand\nOm die waarde van plaaslike geproduseerde lupiene, volvet canola en canola-oliekoek vir enkelmaagdiere te bepaal en tegnieke te toets om benutting te verbeter.\nResultate is opgesom op die PNS-webblad / databasis maar is ook beskikbaar by DLWK.\nProjek: Bepaling van voedingswaarde van canola en lupiene in pluimvee en varkvoere\nNavorser: Prof RM Gous\nInstansie: Universiteit van KwaZulu-Natal\nEvaluering van verskillende vorms en insluitingspeile van canola en lupiene in voer vir pluimvee en varke.\nProjek is voltooi in 2002.\nNorme is vasgestel vir waarde en insluitingspeile.\nResultate is gepubliseer en is opgeneem in PNS-webblad / databasis.\nVorige werk van Dr Brand sluit in\nRiglyne vir die ideale insluitingspeile van soetlupiene, volvet canola- en canola-oliekoek in diëte van braaikuikens, speenvarke en groeivarke.\nDie uiteensetting van die konsentrasies van die belangrikste nutriënte en voedingsfaktore in plaaslik geproduseerde lupiene, canola asook faba- en narbonbone.\nDie invloed van die insluiting van canola, lupiene en canola-oliekoek in diëte op die vetsuurprofiele van braaikuikens en varke.\nDie benutting van canolastoppel as weiding deur skape.\nOpsommings van resultate verskyn op die PNS-webblad / databasis.\nInligting ook beskikbaar by DLWK.\nAnder werk sluit in\nDie effek van canolasaad, katoensaad en gerolde canolasaad op die produktiwiteit van eerste laktasie Holstein verse.\nNavorser: Dr LJ Erasmus\nInstansie: LNR-Dierevoeding en Diereprodukte Instituut\nResultate is opgesom en beskikbaar op die PNS-webblad / databasis.\nDie PNS het geen navorsers van sy eie nie. Dus word daar gebruik gemaak van ander instansies om navorsingsprojekte uit te voer. Die volgende instansies is van die mees prominente:\nDepartement Landbou Wes-Kaap (DLWK)\nVir tegnologie-oordrag gebruik die PNS kontrakteurs wat op deeltydse basis inligting oordra.\nDie Supercanolaproduksie kompetisies behaal sukses om inligting oor verbouing van canola aan produsente oor te dra.\nDie PNS-kontrakteur bevorder die produksie van canola deur middel van Supercanolaproduksiekompetisie, strook demonstrasies asook direkte oordra van inligting. Inligtingsdae word ook aangebied.\nVerskillende onderwerpe oor canolaverbouing word kwartaalliks deur middel van Canolafokus aan produsente beskikbaar gestel. Artikels word publiseer in Graan SA, Landbouweekblad, Farmer's Weekly, Landbouburger en verskeie Radioprogramme.\nVerder gebruik die PNS Inligtingsdae waar plaaslike sowel as buitelandse kundiges en navorsers as sprekers aangewend word. Studiereise om op hoogte te bly van die nuutste tegnologie word gereeld onderneem met PNS ondersteuning en befondsing.\n'n Volledige nuwe "Canola Produksiehandleiding" is in 2008 afgehandel en in harde kopie sowel as CD-vorm aan die canolabedryf geskenk. 'n Canolaproduksie kalender is in 2010 publiseer vir gebruik deur produsente.\nDie "Canolawerkgroep" vergader verskeie kere per jaar om sake van belang te bespreek. Verteenwoordigers van die totale bedryf word genooi na die vergaderings.\nDie PNS-webblad (www.proteinresearch.net) word gebruik om op 'n gereelde basis nuwe inligting oor canolaverbouing beskikbaar te stel en is toeganklik vir almal.\nAangesien daar oor die afgelope ses jaar meer as 70% van die plaaslike behoefte aan oliekoek en olie ingevoer is, is daar nie sprake van 'n oorproduksie van 'n gewas soos canola nie. Uitbreiding van produksie word dus met vrymoedigheid aangemoedig.\nAangesien die navorsingskapasiteit en kundigheid in Suid-Afrika beperk is, is dit nodig dat die PNS voortdurend besin of dit nie nodig is om hulp en kundigheid uit die Buiteland te bekom nie. Die besoek van Mnr Trent Potter (President: AOF) in Augustus 2010 en Phil Thomas (Brassica Corp. Ltd, Canada) in September 2012 was reeds van groot waarde. Dit behoort uitgebrei te word.\nTans dra die PNS finansieel by tot die uitvoering van 10 projekte op canola. Omdat die navorsingskapasiteit baie verswak het is daar nie tans aanvraag vir meer projekte nie.\nDie Tegnologieplan is gerig op die bevordering van die verbouing van canola tans hoofsaaklik in die winterreëngebied (droëland).\nTen opsigte van cultivarontwikkeling is die volgende van toepassing:\nCultivarevaluasie van cultivars wat in Suid-Afrika beskikbaar is kry heelwat aandag.\nDie ontwikkeling van 'n plaaslike teeltprogram word nie tans geregverdig deur die omvang van die bedryf nie.\nGevolglik is die ontwikkeling van 'n kiemplasmabank ook nie nodig nie.\nVerbouingspraktyke behoort meer aandag te kry. Aspekte soos vestigingsmetode, plantpopulasie, plantdatum onkruidbeheer en wisselbou vereis meer navorsing.\nBemesting van canola kry tans aandag. Indien al die prioriteite soos genoem in 2.3 aandag kry sal dit die belangrikste behoeftes ondervang.\nOnkruidbeheer en veral chemiese onkruidbeheer in canola is noodsaaklik. Die inbring van G.M.-canola om 'n verdere alternatiewe chemie beskikbaar te hê is 'n prioriteit (kyk bladsy 10 – Genetiese Gemodifiseerde Canola). Hierdie G.M.-canola's kan bydra om canola meer mededingend te maak met ander gewasse in gebiede waar onkruiddoderweerstand 'n probleem is.\nDie volgende siektes hou 'n gevaar in vir canolaverbouing in die Wes-Kaap:\nSwartstam = Leptosphaeria maculans\nStamvrot = Sclerotinia sclerotiorum\nGrondgedraagde siektes soos Rhizoctonia en Pythium.\nTen opsigte van grondgedraagde siektes in die algemeen is 'n saadbehandelingsmiddel getoets en is die middel registreer vir gebruik op canola in Suid-Afrika.\nDie "Canola Produksiehandleiding" verskaf inligting met goeie beheermaatreëls en drumpelwaardes vir die bogrondse insekte in canola.\nProbleme met grondinsekte en plae soos slakke, isopoda en andere word ondersoek in projek 2.6.1 en 2.6.6.\nDie ruitrugmot hou groot potensiële gevaar in aangesien dit bekend is dat dit maklik weerstand ontwikkel teen chemiese beheer. Gevolglik is dit noodsaaklik dat 'n geïntegreerde beheerstrategie uitgewerk moet word en aan produsente beskikbaar gestel moet word om hierdie moontlike probleem te voorkom.\nDie oestegnieke van canola behoort verder ondersoek te word.\nDie kwaliteit en faktore wat kwaliteit van canola beïnvloed kan meer aandag te kry. Aspekte wat veral belangrik is, is die volgende:\nInvloed van plantdatum (omgewingsfaktore soos temperatuur ensomeer) op olie- en proteïeninhoud van canolasaad.\nInvloed van swael (S) op erukasuur- en glukosinolaat-inhoud asook op opbrengs.\nProduksie van gesonder canola-olie byvoorbeeld hoë-oleïensuur-canola.\nAlhoewel canola-olie een van die mees gesonde plantolies is kan dit verder verbeter word. Sulke cultivars is in Australië beskikbaar en behoort ook plaaslik evalueer te word.\nDie ekonomie van canolaverbouing moet verder ondersoek word. Kyk projekte 2.9.1 tot 2.9.4.\nBenutting van canola en canolaprodukte deur diere is altyd belangrik.\nProjek 2.10.1 and 2.10.2 verskaf bruikbare inligting hieroor.\nWerk is gedoen op die benutting van canolastoppel deur skape. Gunstige resultate is gevind.\nWerk op canolagraan by verskeie instansies het getoon dat canola in beide vorms (volvet en oliekoek) met positiewe gevolge in rantsoene ingesluit kan word.\nDie PNS benut vir navorsingswerk die navorsers van ander instansies (LNR, Universiteite, Departemente van Landbou en privaatmaatskappye).\nDie afname in getalle navorsers by die LNR werk stremmend in op die navorsingsprogram. Daar word ook gekyk na hulp uit die Buiteland.\nOorproduksie van canola is nie 'n gevaar nie aangesien meer as die helfte van die oliekoek en ook kookolie, tans ingevoer word.\nDie moontlikheid dat canola benut kan word vir biodieselproduksie wat tans ondersoek word kan lei tot groot uitbreiding in die oppervlakte onder canola en dus groot toename in beskikbaarheid van oliekoek vir veevoerdoeleindes. Dit is noodsaaklik dat hierdie programme volhoubaar moet wees.\nHierdie "Ontwikkelingsplan" vir canola dui aan die siening van die PNS ten opsigte van die mees noodsaaklike werk wat gedoen word en behoort gedoen te word om die verbouing van canola in Suid-Afrika te ondersteun en verder uit te bou om volhoubaar te wees. Ander onderwerpe sal egter op meriete ook oorweeg word vir befondsing.\nWerk wat eerste aandag behoort te kry is die volgende:\nBekombaarheid van nuwe cultivars veral met die oog op hoër graanopbrengs (bastercultivars).\nVerbetering van oestegnieke en vermindering van oesverliese.\nMonitor van swartstam.\nInbring van G.M.-canola is 'n hoë prioriteit.


Vandag gedenk ons die Here Jesus Christus se Hemelvaart. Wat beteken dit vir Sy kinders?\n• Wat ’n oorwinning en getuienis was Jesus se letterlike, fisiese en historiese opstanding nie! Sy hemelvaart is egter nié minder belangrik nie, want Jesus die Christus het met Sy hemelvaart ’n nuwe fase van Sy Middelaarswerk betree, want Hy tree nou op as die verheerlikte Priester, Profeet en Koning wat die koms van die Koninkryk van God sal oorsien en bestuur.\n• As die Groot Profeet sal Hy en is Hy steeds besig om die Evangelieboodskap hier op aarde voort te dryf, sodat elke volk en taal en nasie die verlossingsboodskap van Jesus Christus kan hoor, maar ook dat Sy kinders (die Kerk) kan groei in die allerheiligste geloof.\n• Hy is ook ons Priester en daarom kan ons die wonderlike versekering en gerusstelling hê, dat Hy onverpoosd, voorspraak vir ons by die Vader maak (1 Joh.2:1).\n• Jesus Christus is egter ook Koning en daarom is Hy heerser oor hierdie aarde en sal Hy saam met Sy kinders, die bose en duistere koninkryk van die Satan stukkie vir stukkie terugdryf en Sy oorwinning oor die Bose uiteindelik vier met Sy wederkoms, wanneer alle mense op aarde Hom sal sien en die knie voor Hom sal buig en erken dat Hy waarlik die Here is (Openb.1:7 en Rom.14:11).\nOns Koning en ons Verlosser leef – al die eer en heerlikheid aan Hom – Here Jesus Christus, ons aanbid U!


Donkermaan 27/09/2011 | SkalkSkryf\nSeptember 29, 2011 deur Joh\nDiegene wat nie waarde aan vrygewigheid heg nie\nsal nie die hemelse ryke bereik nie.\nMaar die wyse verbly hulle daarin om te gee\nen vertoef in saligheid.\nDhammapada vers 177\nOf ons in hemelse ryke glo, of nie, makie sakie, maar dit is belangrik dat ons die waarde van vrygewigheid verstaan. Wanner ons onner die swaard van hebsug lewe sal ons altyd dink hoe om meer te kry. Maar as mens gevul is met dankbaarheid dink mens natuurlik aan maniere om vrygewig te wees.\nEn die wonnerlike is dat hoe meer mens gee, hoe meer tevrede voel mens. Aan die annerkant, as mens se hoof doel is om meer te kry, al het jy alreeds baie, dan voel jy baie selde tevrede.\n"Awareness" deur Rebecca Rees\nPosted in Joh | Tagged sumi-e, tevrede, vrygewigheid | 4 Kommentaar\nop September 29, 2011 at 11:02 nm seegogga\nop Oktober 4, 2011 at 8:04 vm demoerin\nEn wee jy, gee hoef nie altyd materieel te wees nie – dit kan ook ‘n glimlag of dalk fisieke hulp wees.\nop Oktober 4, 2011 at 8:31 vm Joh\nInnerdaad DMI, om materieël te gee is waarskynlik die minste, maar dit blyk dat om die ontasbare te gee veel moeiliker is: ons tyd is te kosbaar om te deel.\nEn jy’s reg – ‘n glimlag kos niks nie, vat net ‘n nano sekonde, en kan so baie beteken.\nop Oktober 4, 2011 at 8:01 nm Louwie\nEn moet tog net nie vir my as teken van welwillendheid vra: “En how ARE joe” nie want jy bedoel dit nie en jy krap my dag wat swanger lê en wag van potensiële goedhartigheid, verskriklik om.\nMaar dit is so, ons is deesdae selde tevrede, nog minder dankbaar en glimlag amper nooit.\nAl gesien hoe spontaan helder `n kind se gesiggie op en glimlag hulle terug vir jou as jy vir hulle glimlag. Ag, dit bring sonskyn in jou ou koue hart. Try dit elke dag een maal.


1 SAMUEL 2, Afrikaans 1983 (AFR83) | Chapter 2 | The Bible App | Bible.com\n1En Hanna het gebid:\n“Ek jubel in die Here,\nek is sterk in die Here.\nEk lag my vyande uit,\nek is bly oor die uitkoms wat U gegee het.\n2Daar is geen heilige soos die Here nie,\nbuiten U is daar nie een nie,\ndaar is geen rots soos ons God nie.\n3“Julle moenie in hoogmoed bly praat nie,\nmoenie aanmatigende dinge sê nie,\nwant die Here is 'n God van diepe kennis,\ndade word deur Hom getoets.\n4“Die boog van die magtiges is verbreek,\ndié wat gestruikel het, het nuwe krag gekry.\n5Wie versadig was, moet hulle nou vir brood verhuur,\nwie honger was, het oorgenoeg om te eet.\nDie onvrugbare bring sewe in die wêreld,\ndie een met baie kinders kwyn weg.\n6“Die Here maak dood en Hy maak lewend,\nHy laat afdaal na die doderyk toe\nen Hy laat daaruit opkom.\n7Die Here maak arm en Hy maak ryk,\nHy verneder, ook gee Hy aansien.\n8Hy laat die geringes uit die stof opstaan,\nHy hef die armes op van die ashoop af\nom hulle by vername mense te laat sit;\nHy skenk hulle 'n ereplek.\nAan die Here behoort die pilare van die aarde;\nHy het die aarde daarop gegrondves.\n9“Hy beskerm sy troue dienaars op hulle pad,\nmaar die goddeloses word stil gemaak in die duisternis van die graf.\n'n Mens oorwin nie deur eie krag nie!\n10Dié wat teen die Here in opstand kom, word vernietig,\nvan bo uit die hemel verbrysel Hy hulle.\nDie Here spreek reg tot by die eindes van die aarde,\nHy verleen krag aan sy koning,\nHy gee sterkte aan sy gesalfde.”\n11Daarna het Elkana na sy huis toe gegaan in Rama, terwyl die seun Samuel die Here bly dien het onder toesig van die priester Eli. 12Maar Eli se seuns was slegte mense; hulle het nie met die Here rekening gehou nie.\nDie priesters se reg by die offer\n13Die reg van die priesters teenoor die volk was so: elke keer wanneer iemand 'n offer bring, kom die priester se slaaf met 'n drietandvurk in sy hand, en wanneer die vleis kook, 14steek hy die vurk in die kastrol of die bak of die pot of die pan. Alles wat die vurk optrek, vat die priester vir hom. Dit het hulle gedoen met al die Israeliete wat in Silo kom offer het.\nDie sonde van Eli se seuns\n15Maar nog voordat die vet aan die brand gesteek is, het 'n slaaf van die priester al gekom en aan die man wat offer, gesê: “Gee vleis om vir die priester te braai. Hy neem nie gekookte vleis van jou aan nie, net rou vleis.”\n16As die man dan vir hom sê: “Laat hulle tog net eers die vet aan die brand steek, dan kan jy vir jou vat wat jy wil,” sê die slaaf vir hom: “Nee, jy moet dit nou gee, anders vat ek dit met geweld.”\n17Hierdie sonde van Eli se seuns was baie groot in die oë van die Here, want daardeur het die mense hulle agting vir die offer van die Here verloor.\nHanna se ander kinders\n18Maar Samuel het die Here gedien. As 'n seun het Samuel al 'n linneskouerkleed gedra. 19Sy ma het elke jaar vir hom 'n manteltjie gemaak en dit vir hom gebring wanneer sy saam met haar man gegaan het om die jaarlikse offer te bring. 20Dan het Eli vir Elkana en sy vrou geseën en gesê: “Mag die Here jou uit hierdie vrou 'n nageslag gee in die plek van die seun wat van die Here afgesmeek is.”\nDaarna is hulle weer huis toe. 21Die Here het Hom oor Hanna ontferm, en sy het swanger geword en nog drie seuns en twee dogters gehad. Ondertussen het die seun Samuel voor die Here grootgeword.\nDie goddeloosheid van Eli se seuns\n22Eli was al baie oud. En wanneer hy alles hoor wat sy seuns aan al die Israeliete doen en dat hulle by die vrouens slaap wat diens doen by die ingang van die tent van ontmoeting, 23sê hy vir hulle: “Waarom doen julle sulke dinge dat ek aanhoudend by die hele volk moet hoor van julle slegte dade? 24Ag nee, my seuns, die gerugte wat ek verneem, is nie goed nie. Julle verlei die volk van die Here. 25Wanneer een mens teen 'n ander mens verkeerd optree, sal die regters die saak uitmaak, maar as 'n mens teen die Here sondig, wie sal dan die saak uitmaak?”\nHulle het egter nie na hulle pa se vermaning geluister nie, want die Here het besluit om hulle dood te maak. 26Maar die seun Samuel het grootgeword en die Here en die mense was hom goedgesind.\nDie oordeel oor Eli se geslag\n27'n Man van God het by Eli gekom en vir hom gesê: “So sê die Here: Ek het My duidelik geopenbaar aan die huis van jou stamvader toe die volk in Egipte aan die farao's onderdanig was. 28Ek het jou stamvader vir My uit al die Israelitiese stamme as priester uitgekies om my altaar te bedien, om wierook aan die brand te steek en om 'n skouerkleed voor My te dra. Ek het jou familie al die vuuroffers van die Israeliete gegee. 29Waarom verag julle my diereoffer en my graanoffer waarvoor Ek voorskrifte in my woonplek gegee het? En waarom ag jy jou seuns belangriker as vir My, deurdat julle julle vet maak met die beste uit al die offers van my volk Israel?\n30“Daarom lewer die Here die God van Israel uitspraak: Ek het nadruklik gesê: Jou huis en jou nageslag sal My altyd in die tempel dien.\n“Maar nou sê Ek, die Here: Dit sal nie gebeur nie, want die een wat My eer, sal Ek eer, en die een wat My minag, sal Ek minag. 31Daar kom 'n tyd dat Ek die priesterskap van jou en jou familie af sal wegvat, en in jou familie sal niemand oud word nie. 32Jy sal in nood na my woonplek staan en kyk tussen al die weldade wat Ek aan Israel sal bewys. In jou familie sal niemand ooit oud word nie. 33Net een sal Ek nie van my altaar afsny nie. Maar wanneer Ek jou oë laat dof word en jou gees stil maak, sal die meerderheid van jou huis in die fleur van hulle lewe sterf. 34En wat met jou twee seuns Hofni en Pinehas sal gebeur, sal vir jou die teken wees: op dieselfde dag sal hulle albei sterf. 35Dan sal Ek vir my 'n betroubare priester aanstel. Volgens my wil en wens sal hy handel, en Ek sal vir hom 'n bestendige nageslag gee. Hy sal altyd diens doen as my gesalfde priester. 36Maar elkeen wat uit jou familie oorbly, sal voor my priester kom buig vir 'n geldstukkie of 'n snytjie brood en sê: Neem my tog op in een van die priesterordes dat ek 'n stukkie brood kan hê om te eet!”


’n Onderhoud met Zalman Davis, die jongste uitgewer in die land | LitNet\nHy is skaars 23 jaar oud, maar die boeke wat hy onder die vaandel van sy uitgewery, Minimal Press, uitgegee het, pryk reeds op toonaangewende boekwinkels se rakke. Van hierdie boeke het puik resensies van top-resensente in die hoofstroommedia ontvang.\n’n Voorbeeld is dié van Joan Hambidge en Dewald Koen vir die digbundel Duifiedorings deur Thomas Deacon. Daar was ook goeie resensies vir die bundel My Father’s Blazer deur Pelelani Makanya, asook vir die Ingrid Jonker Waterfall Moss and Sun wat deur haar dogter, Simone, in Engels vertaal is. Die Croyez-stories (kortverhale) en die Môre is jy (gedigte) het dekking in hoofstroomkoerante gekry en het goeie blootstelling op E-nuus, kykNET en ENCA gehad.\nHoe op aarde het die jonge Zalman Davis dit man-alleen in ’n baie moeilike en mededingende mark reggekry? En is hy nie bang dat mense hom weens sy jeugdigheid dalk nie met erns sal beskou nie?\nZalman is gedrewe, ’n werkesel en wat ’n mens dalk “’n ou siel” kan noem. Hy het al geleef en ervaar, sy kop gestamp en is al telkemale deur die bedryf ontnugter en verras. Hy is ook ’n perfeksionis, wat graag by ervare skrywers en kenners in die boekbedryf kers opsteek en byna obsessief oor navorsing op die gebied is.\nBenewens bekende skrywers soos Thomas Deacon het Malene Breytenbach ook reeds ’n skrywerskontrak by hom geteken.\nCarla van der Spuy het hom ’n paar vrae gevra.\nJy is vermoedelik die jongste uitgewer in die land wat inderdaad indrukwekkend is. Hoe voel jy daaroor? En is jy nie soms bang dat mense jou weens jou jeugdigheid sal onderskat nie?\nEk was aan die begin skrikkerig, maar dan het ek maar net harder gewerk om hulle verkeerd te bewys. Dit mag indrukwekkend klink om as die jongste gereken te word, maar ek is nederig-dankbaar oor die pad wat Minimal Press loop en die ondersteuning wat ek van bekende skrywers kry.\nWaar het jou liefde vir skryf begin?\nEk was in 2015 ’n beskuldigde in ’n hofsaak nadat ek en ander skoolseuns by koshuisontgroening betrokke was toe ek ’n joernalis van ’n groot dagblad leer ken het. (Ek mag nie haar naam noem nie.) Ek het haar opgespoor en haar vertel dat ek soos sy wou wees. Hoewel ek op ’n landbouskool was en graag wou boer, het ek ook in die joernalistiek belanggestel. Sy het my toe gehelp om ’n pos by ’n plaaslike koerant Die Stellalander op Vryburg te kry waar ek geleer het hoe om koerantartikels te skryf. Ek het ’n digbundel laat publiseer wat ’n groot misoes was. Die eindproduk was van swak gehalte en ek kon daardie tyd nie behoorlik skryf nie.\nJare later het ek en my lewensmaat, Franz Geldenhuys, (hy is ’n musiek- en koor-onderwyser en sanger) optredes uitgevoer waar hy klavier gespeel en ek poësie voorgelees het.\nVertel hoe dit gebeur het dat jy op so ’n jeugdige ouderdom ’n uitgewer geword het.\nDit het alles begin nadat ek op 19-jarige ouderdom as gevolg van selfpublikasie ingeloop is. Dit het my ’n klein fortuin gekos om my boek die lig te laat sien. Dis toe dat ek besluit het ek wil mense help en hulle die geleentheid bied om hul werk te publiseer sonder dat dit hulle ’n hoop geld kos of dat hulle ingeloop word. Daar is ook baie stories wat verlore gaan en wat nie noodwendig by groot uitgewers inkom nie. Dus kyk ek daarna en of ek daardie skrywer ’n geleentheid kan bied. Mens moet egter in gedagte hou dat daardie werk dan wel publiseerbaar moet wees.\nEk het ook baie oor verskillende aspekte in die bedryf geleer; van uitleg, omslagontwerp en bemarking. ’n Groot uitgewer het my touwys gemaak ten opsigte van omslae en setwerk en ek het besef dat ek dit aanvanklik heeltemal verkeerd gedoen het. Ek het my kop met elke liewe aspek van die bedryf gestamp en later geleer hoe om op my foute te verbeter.\nWaar kom die naam Minimal Press vandaan?\nEk het lank oor die naam getob omdat ek alles tot op die been wil sny en omdat ek self by elke aspek betrokke wil wees en persoonlike aandag aan die skrywers wil gee. Ek wou nie hê dit moet ’n plek wees waar daar so baie mense werk dat persoonlike interaksie in die slag bly nie. Die uitgewer moet enige tyd vir die skrywer WhatsApps kan stuur en ontvang en net daar wees vir die skrywer. Vandaar die naam “Minimal Press”.\nWatter genres het Minimal Press al die lig laat sien?\nEk het al digkuns, fiksie, historiese fiksie en kortverhale gepubliseer. Basies enige genre. Daar is ook ’n nie-fiksie misdaadboek en ’n kinderboek op pad.\nHoe kry jy skrywers? Stuur mense manuskripte vir jou of gee jy opdragwerke?\nHulle stuur hoofsaaklik vir my manuskripte, maar soms vra ek ’n spesifieke skrywer om ’n bepaalde boek te skryf wat ek in gedagte het. Of ek vra die skrywer of hy/sy nie reeds oor so ’n manuskrip beskik nie. Dis hoe ek op Malene Breytenbach afgekom het.\nVoorsien jy om uit te brei en wat is jou toekomsplanne?\nEk wil beslis uitbrei en die boeke wyer na internasionale feeste, soos die Frankfurtboekefees in Duitsland en selfs die London Book Fair neem. Ons gaan reeds vanjaar na vyf of ses verskillende boekefeeste toe in Suid-Afrika. Ek sal ook graag meer boekblootstelling op televisieprogramme, soos Ontbytsake, ENCA en Morning Live, sowel as op ander groter platforms wil kry. Ons het vanjaar reeds tien boeke wat gepubliseer gaan word.\nJy is baie deeglik en glo aan behoorlike redigering en proeflees en goeie illustrasies. Jy ontwerp baie omslae self. Is dit nie ’n vreeslike duur proses om die boek op die rak te kry nie?\nJa, dit kan ’n paar rand kos, veral as jy ’n klein uitgewery bedryf soos wat ek doen. Ons kan nie soos wat die geval met groot uitgewers is duisende boeke druk nie. En as jy duisende op ’n slag druk, is dit goedkoper. In hierdie stadium is elke boek wat ons druk ’n bietjie duurder as wat groot uitgewers sou betaal. Omslagontwerp kan ook duur wees, maar ek maak gebruik van vryskutontwerpers en veral studente wat ook in die bedryf betrokke is, soos ’n student wat die illustrasies vir die kinderboek Poppedonsie gaan doen. Hoewel hulle minder as ander illustreerders vra, moet die gehalte steeds hoog wees.\nJy behartig alle aspekte van ’n uitgewer. Van die keuring van die manuskrip tot verspreiding en bemarking. Ons weet almal dat bemarking en verspreiding die moeilikste is. Om boeke in die boekwinkels te kry is moeilik en alle boeke word ook nie geresenseer nie. Resensente sit met stapels boeke waaruit hulle moet kies. Hoe op aarde het jy dit reggekry?\nWeereens navorsing, navorsing, navorsing. Ek staan soggens agtuur op en werk tot drieuur in die oggend. Ek probeer heeltyd om meer kennis in die veld op te doen om sodoende te verbeter. Dit is ook belangrik om jou trots in jou sak te steek as jy wil hê iets moet gebeur. Ek kontak skrywers, verspreiders en joernaliste gereeld vir blootstelling. Hulle kan net “ja” of “nee” sê. Jy moet maar ietwat dikvellig wees en deursettingsvermoë aan die dag lê.\nVertel meer oor die Croyage- en die L’Art Poetique-kompetisies wat jy begin het en die groot belangstelling wat dit verlede jaar geniet het.\nEk het die Croyez begin om vir opkomende skrywers ’n platform te gee om te verbeter. Baie skrywers kom nie by groot uitgewers in nie en is ook te bang om groot uitgewers te nader. As hulle iets op my platforms kan regkry, kan hulle dalk ook die moed kry om groot uitgewers te nader. Die L’Art Poetique-kompetisie is ter ere aan Ingrid Jonker se bydrae tot die Letterkunde en ook haar geveg vir menseregte. In 2019 het L’art Poetique landwyd altesame 270 inskrywings, asook uit Namibië en reg oor die wêreld van lande soos China, Viëtnam en Skotland ontvang. Die L’Art Poetique word vanjaar deur die FAK geborg.\nDie top-20 gedigte en kortverhale is in twee afsonderlike bundels gepubliseer. Ingrid Jonker se dogter, Simone, het die digkuns beoordeel en die kortverhale is deur bekende skrywers, soos Dibi Breytenbach en boekkenners, soos Karin Behrens van Lekkerleesboekrak beoordeel.\nDie kompetisies het wye publisiteit ontvang. Die naam van die Croyez word binnekort verander en na een van ons bekendste skrywers vernoem. Sy vrou en dogter gaan ook by die kompetisie betrokke wees. Die aankondiging sal binnekort gemaak word.\nWat beskou jy as die mites oor boekskryf? Soos miljardêrskap?\n(’n Gelag.) Baie mense glo dat slegs groot uitgewers hoëgehalteboeke kan lewer, maar dit is nie so nie. Dit is meestal die geval, maar daar is darem ook enkele suksesvolle selfpubliseerders. Maar dan het hulle geld uitgehaal om die manuskripte behoorlik te laat redigeer, proeflees en te verseker dat die uitleg van hoogstaande gehalte is.\n’n Groot mite is dat jy sakke vol geld maak. Met die uitsondering van groot skrywers, soos Deon Meyer en John Grisham, wat groot kontrakte kry en wie se werk in flieks omskep word, is dit nie raadsaam om jou gewone agt-tot-vyf-werk te los nie. Baie mense verkeer ook onder die indruk dat as ’n uitgewer jou eerste boek gepubliseer het, die pad vir die res van jou lewe vorentoe oop is.\nParty skrywers dink bemarking hang van die uitgewer af. Dit is beslis nie die geval nie. In die meeste gevalle doen die uitgewer bemarking, maar die skrywer moet ook sy kant bring.\nJy skryf graag self en het al besonder goed in AVBOB-digkompetisies gevaar. Is jou hart eerder by die digkuns as by ander genres?\nAVBOB het my vir drie van my gedigte betaal. Ek het reeds twee bundels, naamlik Halfgees en Swartwater, geskryf waarvan laasgenoemde die suksesvolste was. Poësie is my groot liefde, maar ek het my hand ook aan my eerste misdaadboek gewaag en as alles goed gaan behoort dit vanjaar te verskyn. Verskeie groot skrywers het positiewe terugvoer op hierdie manuskrip gegee.\nJulle woon op ’n groothoewe en jy wil ook graag met hoenders boer. Boerdery en skryf is darem twee teenpole!\nJa, dit is so. Nes die letterkunde was boerdery nog altyd in my bloed. My ouers boer ook nog. Dit kan lonend wees om met hoenders te boer. Meer hoenders beteken meer boeke!\nHoe ervaar jy die boekwêreld? Die mense?\nDis moeilik en jy kou soms harde bene, maar dit bly fantasties. Jy huil dikwels van moedeloosheid en wil sommer in die Vaalrivier inloop, maar dit bly steeds wonderlik. Dis ’n groot leerskool vir my. Op die ou einde is alles die moeite werd.\nEk het ook al agtergekom dat baie van die groot suksesvolle skrywers die nederigste is. Hier en daar kry jy iemand met ’n groot kop, maar ek was verras. Mense soos Joan Hambidge, Malene Breytenbach en Jeanette Stals, is glad nie hoogmoedig of intimiderend nie.\nWat beskou jy as die definisie van ’n goeie boek en waarna kyk jy as jy ’n manuskrip vir publikasie aanvaar?\nAs ek ’n boek keur, kyk ek eerstens hoe dit geskryf is. As dit wemel van spelfoute, as kommas, punte en leestekens onnodig uitgelaat is, kyk ek nie verder nie. Die manuskrip moet boeiend wees met baie hoeke en verrassings. En dan moet dit natuurlik ’n goeie storie wees. ’n Mens kan dit nog ’n kans gee as jy ’n klein bietjie daaraan moet werk. As ek onseker oor ’n spesifieke manuskrip is, kry ek ’n vryskutkeurder wat ’n kenner op daardie bepaalde gebied en genre is en vra hul hulp en mening.\nCarla van der Spuy se boek, Plaasmoorde- slagoffers vertel self, en die Engelse weergawe, Farm-Murders – victims tell their own stories, word vanjaar deur Minimal Press herdruk . Haar eerste kinderboek, Poppedonsie, verskyn ook later vanjaar by die uitgewery.\n2020-01-28 at 13:49\nBaie dankie vir die plaas hiervan!\n2020-01-28 at 15:23\nSterkte op jou pad vorentoe Zalman. Mag jou voete spore los waarop ander graag sou wou loop.\n2020-01-28 at 15:28\nSjoe, dis werklik indrukwekkend, bly ek ken jou 🙂\nLekker om te lees van Minimal Press. Baie geluk!\n2020-01-29 at 15:12\nBaie geluk en voorspoed met alles wat jy mag aanpak Zalman.\nZalman jou entoesiasme is aansteeklik en ek bewonder jou vir dit wat jy reeds vermag het.\n2020-01-30 at 13:12\nJy het al reeds so baie bereik - mag die pad vorentoe nog voorspoediger wees!\n2020-01-31 at 14:23\nPuik rubriek. Baie, baie geluk Zalman!\n2020-02-02 at 12:24\nZalman, my beste wense en gebede vir jou sukses, nou en in die toekoms. Mag die Heer jou seën met die keur van Sy seëninge! Groete uit Reivilo. 🙏\n2020-02-04 at 21:31\nTrots op jou Zalman. Ja, ons is deur baie moeilike tye, maar jy het bo uitgekom. Love, Mom


Filipino dating site - Ontmoet singles in die Filippyne Filipino Uitgaan\nFilipino dating site — Ontmoet singles in die Filippyne Filipino Uitgaan\nAsiatiese Dating is’n gratis Filipino online dating site. As jy enkel en op soek na aanlyn-liefde in die Filippyne, neem aksie om te probeer om ons vandag. Baie Filipino singles wag om jou te ontmoet. Op soek na Pinoy en Speelgoed in jou area vandag. Welkom by Filipino Uitgaan. Ontmoet Filipino singles op ons gratis dating site. Vind en chat met singles by ons aanlyn Filipino dating site. Ontmoet Filipino online dating en liefde vir die gratis vandag.\nSkryf’n paar woorde oor die persoon wat jy wil om te voldoen aan (ex: op soek vir’n enkele Pinoy, wil om te voldoen aan’n vrou Asiër, ens.) Hi almal, ek is op soek my sielsgenoot my ideale man is met’n hoë avontuurlike gees, goeie soek beide binne en buite, lank verantwoordelik is. Ek is baie humoristiese, eerlik ang reguit vorentoe, baie lojaal as’n vriend en as oral. Ek is op soek na’n Amerikaanse meisie wat wil om te trou met’n Pinoy man. eenvoudige, omgee, sagte hart, ‘n opregte, en kan enigiets doen alles oor die liefde. Ek is’n eenvoudige man, omgee, liefdevolle, sagte hart, en kan enigiets doen alles oor die liefde ek is wie ek sê ek is en nie probeer om iemand te wees wat ek is nie. Ek is’n pragtige, intelligente, sensitiewe, opregte, vriendelike, liefdevolle, omgee, passievol, liefdevolle, open minded en baie aantreklike dame met’n mooi en positiewe persoonlikheid met’n goeie sin van humor. Ek geniet dit om te luister en speel my gunsteling ek is skisofreniese harig meisie moeder en wil om te gaan sit om’n ernstige mens en nie van plan om te breek my hart. My ideale maat kan wees’n verantwoordelike man begrip en volwasse genoeg is om te wees met my man gou. Ek is enkel met geen kinders en baie hard-werkende vrou. Ek is ook-vriendelike-rustige-openminded-soort-omgee-pasiënt-begrip-considerateI is’n goeie luisteraar en te weet oor die hart van die ander. Ek het’n beter begrip oor hoe om’n man te hê.\nAlmal het’n verlede\nDit maak ons Net verskuif na die Filippyne en op soek is vir’n oulike vriendin. Ek is ok neem sorg van jou geld probleem as jy sorg vir my. As jy jonk is mooi en swanger jy is my soort van meisie. geen probleem as jy wil privaatheid. Stewart ek is Marilynn ek is op soek vir’n man. wat my ondersteun, Veral in die Finansiële ek is’n student en na ek klaar is met my studie, ek wil om te help om die arme mense. Ek is n vriendelike liefdevolle en begrip Suiker baba. Ek is vreugdevolle maar sal bietjie skaam. maar jy sal gaan om te geniet met my Praat. op soek vir’n eenvoudige, pragtige, sag gepraat, familie georiënteerde, godvresende vrou. Die enigste ding wat ek kan bied, is die ware, ware liefde. ‘n vrou wat nie kies of jy is behoort aan’n ander ras of kultuur. Wat ek regtig op soek na hier is’n vrou wat sal is lief vir my, ongeag die toestand in die lewe ek is geskei met drie kinders. wat jy sien is wat jy kry. Ek is’n persoon wat sal sê wat in my hart is ek nie voorgee ek is ok as ek is nie. Ek is’n liefdevolle persoon. selfs al het ek het te veel pyn en hartseer ek glo nog steeds in die liefde, ek nog glo in sprokies en’n gelukkige einde. Soek ware liefde soek vir die vrou van my lewe, om te spandeer die res van my lewe met. Ek is op soek vir die vrou met die hart van goud. Ek haat die leuen, ek wil’n vrou wat ek kan vertrou. Ek is lief vir die speel van’n baie. Ek is’n opregte en ware man ek is’n liefdevolle, omgee, af na die aarde, met’n goeie sin vir humor, eerlik, opreg en positief soos’n vrou. Ek is baie familie georiënteerde met’n groot gevoel van verantwoordelikheid. Ek is op soek na’n ernstige en outentieke verhouding wat sal lei tot die huwelik. Ek is lief vir die strand. Spandeer my vrye tyd lees b Hi my is Lilibeth net noem my Bet ou van Pagadian stad as jy wil meer te weet wie ek is net stuur vir my’n boodskap op my inbox. Ek sal vir jou sê dankie. Ek is jonk-en-twintig jaar-ou op soek is vir’n pragtige dame vir vriendskap as’n ernstige verhouding, ek sal is lief vir om te kry om te weet jy moenie skaam wees nie ek byt nie. Op soek na iemand om te praat om op’n gereelde basis. As’n ernstige verhouding. Ek is’n Filipino, op soek na enkele dames, metgeselle en vennote in die lewe. Ek is’n betroubare man soek net vir die liefde en geluk saam met my toekomstige kinders. Ek hoop ek sal haar gou. Asiatiese dating: Filipino Dating is’n heeltemal gratis dating webwerf. Sluit aan by hierdie Filipino dating site datum enkele vroue en mans in die Filippyne. Baie Filipino singles wag om jou te ontmoet online. Dating vroue en mans in die Filippyne by ons dating diens is heeltemal gratis. Sluit asseblief een van die webwerf onder ander Tiener dating sites om te voldoen aan jou volmaakte liefde wedstryd. Neem aksie om te registreer vir’n persoonlike advertensie en begin online dating met persoonlik in die Filippyne\n← Filipino Dating Site - Online Dating in die Filippyne Filipino Uitgaan\nOnline Filippyne chat Kamer - Filippyne Chat, live Filippyne Chat, die Filippyne Vreemdeling Video Chat →


Duitsland arresteer man wat Iran help | Die Vryburger\nŉ Man wat as boorling van Iran in Duitsland woon, is deur die veiligheidsmagte gearresteer weens beweerde voorsiening van laboratorium toerusting aan ŉ EU swartlys maatskappy.\nDie swartlys gemerkte maatskappy het klaarblyklik bande met Tehran se kernwapen en missiel programme.\nWesterse lande is nog steeds erg bekommerd oor die kernkrag program van Iran, en oor sy verhoogde produksie van verrykte uraan.\nDie man is gearresteer toe vasgestel is dat hy ŉ groot besending toerusting in sy besit het wat gebruik word in Iran se kernkrag en missiel program.\nVoorheen is die man van Iranse afkoms se woonplek deur die polisie deursoek, maar kon niks belangriks daar vind nie. Later is vasgestel dat hy oor 11 verskillende plekke bly wat regoor Duitsland versprei is.\nDie man, bekend as Alexander J ingevolge Duitsland se wette, het die toerusting op gereelde tye versend na Iran, en die waarde daarvan beloop sowat $1,3 miljoen.\nDie Europese Unie sê die man het die maatskappy gebruik om die goedere na Iran te stuur, wat alles minder opvallend sou maak.


Covid-19-pandemie Bayer-Crop-Science Kobus-Steenekamp\nIn ŉ verklaring wat deur Bayer Crop Science uitgereik is, word Steenekamp deur dr Klaus Eckstein -hoof van Bayer SA en groepshoof van gewaswetenskap Afrika, as ŉ sagmoedige reus bestempel wat onthou sal word vir sy leierskap, vriendskap en humorsin. “Sy kennis en kundigheid in die bedryf het ŉ blywende invloed op die produsente en kollegas gehad met wie hy oor die dekades saamgewerk het,” sê Eckstein.\nSteenekamp was ook ŉ bekende in Senwes geledere.\nAs landboukenner het hy gereeld aan Nasie in Gesprek-paneelbesprekings deelgeneem, tot die AVC Relief Umbrella-projek bygedra en as ŉ gewaardeerde verskaffer ŉ diens aan Hinterland gelewer.\nMeer oor Kobus Steenekamp\nSteenekamp is in Brits gebore en het in 1990 aan Brits Hoërskool gematrikuleer waarna hy ŉ MSc (Agric) aan die Universiteit van Pretoria (UP) behaal het. Dit is gevolg met ŉ MBA van die Noordwes-Universiteit (NWU).\nVoor hy hom by Monsanto Suid-Afrika aangesluit het, waar hy die grootste deel van sy loopbaan deurgebring het, het hy in die produkontwikkelingspan van Bayer SA gewerk. In 2001 het hy hom as landboukundige by Monsanto aangesluit waar hy verskeie kommersiële rolle vervul het, waaronder: gewasbeskerming, biotegnologie en saad. Steenekamp was sedert 2011 die landboubestuurder van dié maatskappy.\nNa afloop van die verkryging van Monsanto deur Bayer is Steenekamp op 1 Julie 2019 as die kommersiële hoof van Bayer SA se Crop Science-afdeling aangestel.\nWyle Kobus Steenekamp


Hoekom jou hond moet pootbeskerming | Troeteldiere Huishouding\nHoekom jou hond moet pootbeskerming\nSoos sandale of stapskoene wat jou voete beskerm, beskerm die pootbeskerming jou hond se pote en beskerm hulle teen uiterste weerstoestande, asook brame, skerp rotse, gebreekte glas en selfs chemikalieë soos grasperke of gemorste vries. Honde skoene word gemaak om al hierdie behoeftes aan te spreek, van ruwe solde loopskoene tot silikoonstewels.\nFleece-linedbooties hou jou hond se pootjies warm op die koudste dae, terwyl leer-solde booties opstaan vir ruwe staptogte. Dun-solde booties is ontwerp vir stedelike wandelings en hou gevaarlike dei-icing-chemikalieë en sout van jou hond se pote.\nVoordat jy begin om jou hond te beskerm na die paw beskerming, maak seker dat sy naels is afgewerk en glad, sodat daar niks is om op die voering van die stewel vas te sny nie.\nBegin met baba stappe, stel die booties aan jou hond bekend deur hulle net uit te steek vir sy inspeksie. Terwyl hy op die rusbank of in sy bed lê, lê die buities langs hom uit. Wanneer hy inspekteer, draai die skoene dan weg, prys en behandel jou hond.\nSodra jou hond gewoond is aan die teenwoordigheid van die skoene, is dit tyd om dit op sy pote te probeer. Na 'n lang loop of speel sessie, wanneer hy al 'n bietjie moeg is, steek een laars op jou hond se poot en gaan dan weer uit. Stap sal jou hond van die stewel aflei; dra ekstra lekker lekkernye om hom te beloon om die laars te ignoreer en hom af te lei. Elke dag, voeg nog 'n boot, hou die wandel pret en vinnig om jou hond se aandag van die stewels af te lei.\nDit is waar dat baie honde aanvanklik nie weer booties kan dra nie, net soos hulle die eerste keer kan rebel as hulle op 'n leiband geloop word. Met positiewe opleiding wat met geduld toegedien word, sal die meeste honde egter hul nuwe skoene aanvaar. Die sleutel is om jou hond reg te laat beweeg nadat hy die skoene op sy pote geplaas het om hom af te lei. Hondskutters wat op elke skoene vasgeklep word, hou baie van die klere van kinders op hul jasse. Dit is nog 'n manier om jou hond se skoene in plek te hou en as hy een moet trek, moet dit nie verlore raak nie.\nArtikel deur: dogtipper\nKyk die video: ZomerVLOG 5 ~ Hoekom jou hond ervaar moet leer om self met situasies om te gaan\n← Akupunktuur as 'n alternatiewe terapie in honde en katte\nOorsake van pigment- en kleurveranderinge in die vel en Coat in Dogs\n5 maniere om jou hondjie te leer (of volwasse hond!) Om nie te byt nie


Weerdiens waarsku oor stormweer | Maroela Media\nLuidens ŉ verklaring sal die Wes-Kaap, Oos-Kaap, KwaZulu-Natal en die hoëveld en platorandgebiede van Mpumalanga deur die stormweer geraak word. Volgens die weerdiens sal ŉ afsny-laagdrukstelsel Sondag langs die Weskus ontwikkel wat hewige donderstorms en moontlik groot haelstorms en kitsoorstromings tot gevolg kan hê.\nTeen Maandag sal die stormweer ook na die Noord-Kaap en Vrystaat uitbrei namate die afsny-laagdrukstelsel ontwikkel. “Moontlike gevolge van hierdie weerstoestande sluit in oorstroomde paaie wat kan lei tot verkeersontwrigtings en skade aan infrastruktuur, maar ook droogteverligting in sommige.”\nDie weerdiens verwag dat die stelsel teen Dinsdag sal begin verswak en suid beweeg, wat tot vermindere reënval reg oor die land sal lei.\nDie nasionale weerkantoor monitor egter deurlopend enige verwikkelinge in die weerstelsel en sal die jongste inligting aan die publiek deurgee soos dit beskikbaar word.\nReën is altyd welkom..hoop daars nie te veel hael skade nie. Ek kla nie..net baie dankbaar.\nAs julle dit kry, stuur dit asseblief bietjie Limpopo toe ook! Wens dit kan hier ook so kom rëen!\nIs limpopo droog op die oomblik? ken daardie gedeelte van die land nie.\nDie wolke hang al 2 dae laag in Oudtshoorn, maar nie n druppel reen nie. Dam 37%. Karoo boere steier onder die droogte.